Penampar – dukun dan pawang

Aku dilahirkan di Kampung Tengah Tengkek, Ulu Jempol di Kuala Pilah, Negeri Sembilan.Tarikh lahir aku pun tidak diketahui. Apa yang ditulis di surat beranak hanya hari bulan untuk memastikan emak dan abah aku tidak ditangkap Orang Putih kerana tidak mendaftarkan anak yang baru lahir.Ketika aku lahirkan Parti Komunis Malaya (PKM) sedang melancarkan perang gerila menentang kuasa kolonial Inggeris. Abah aku tidak ada di kampung.Dari surah yang aku dengar Kampung Tengah ini dibuka oleh arwah datuk aku yang bernama Sidek.Bila aku lahir Tok Sidek sudah meninggal dunia. Soh seh, soh seh yang aku dengar Tok Sidek aku ini dihalau keluar dari daerah Sungai Ujung di Seremban kerana perselisihan hal adat.Wan aku namanya Rahmah. Dia isteri kedua Tok Sidek. Mereka berkahwin selepas isteri pertama Tok Sidek meninggal dunia.Di Negeri Sembilan kami tak guna pakai tok wan atau nenek, kami pakai wan untuk perempuan dan tok untuk lelaki.Wan Rahmah aku inilah bertanggungjawab memberi aku kesedaran. Wan aku memberi pencerahan bahawa tujuh keturunan kami dulu adalah Bani Sakai.Justeru kami dari suku Biduanda. Di Negeri Sembilan ada 12 suku. Biduanda ialah suku Orang Asal dari Negeri Sembilan manakala 11 yang lain suku pendatang dari Sumatera.Perut aku perut Sungai Ujung. Perut dan suku adalah tunjak Adat Perpatih yang kami amalkan di Negeri Sembilan.Dalam pencerahan yang aku terima dari Wan Rahmah, Muhamad bin Abdullah itu ialah tok penghulu kami.Wan aku memahami konsep tok penghulu yang selari dengan budaya Melayu kami.Kami bukan Arab. Kami Melayu asli. Pada hemat aku tok penghulu lebih tinggi tarafnya dari tok batin.Wan aku ini juga adalah bidan kampung. Dia menjadi bidan melalui pengalaman. Semua adik beradik kami kecuali yang akhir lahir dibidani oleh wan aku sendiri.Arwah Tok Sidek dan keluarga sebelah emak aku orang kuat agama.Dalam kawasan tanah kampung kami ada surau di mana Tok Sidek mengajar agama.Bila aku lahir surau ini sudah tidak ada lagi. Yang tinggal hanya tapak surau ditumbuhi sebatang pokok mata kucing, sebuah kepok padi dan lesung kaki.Bila Tok Sidek meninggal dunia mayatnya dimakamkan di kawasan belakang rumah.Dalam belukar antara pokok getah, pokok limau, pokok durian, pokok langsat, di situlah dikebumikan Tok Sidek. Arwah emak aku ada menunjukan makam datuk aku. Hanya satu kubur.“Di situ tok kau dimakamkan,” emak aku menunjukkan dengan jari sebuah busut tanpa batu nisan.Isteri pertama arwah datuk aku juga dikebumikan dalam kawasan kampung yang tidak jauh dari kampung kami.Aku selalu melintas di hadapan kawasan kubur ini. Mengikut surah Kak Cik Ainon sepupu aku, isteri pertama datuk aku ini mati ketika bersalin.Mengikut kepercayaan kami mayat perempuan mati bersalin ketika di kebumikan wajib diletakkan telur ayam di celah dua ketiak mayat.Ini untuk memastikan mayat tidak bangun mengepak terbang keluar. Manakala anak yang mati dalam perut ketika bersalin akan menjadi “hantu Bajang”.Mengikut sepupu aku isteri pertama datuk aku ketika dikebumikan tidak dibubuh telur di celah ketiak.Ini kerana Tok Sidek aku mahu isterinya dikebumikan mengikut ajaran Islam.Kisah dari Kak Cik Ainon aku ini amat-amat menakutkan aku.Bila melintas kawasan kubur ini aku paling takut. Aku takut kalau-kalau mayat yang tak bertelur akan terbang keluar dengan Bajang membalas dendam pada aku, anak cucu Rahmah yang mengambil suaminya.Demikianlah aku membesar penuh dengan kuasa ajaib dan misteri.Penuh dengan kisah makhluk halus. Hantu polong, pelesit jembalang, penunggu, puaka dan busung.Pokok besar ada penunggu, batu besar ada penunggu, rumah tinggal ada hantu,dapur tinggal ada penunggu, hutan, sungai, pokok, malah burung yang terbang itu pun ada yang membawa hantu.Inilah dunia Melayu aku. Indah sekali. Inlah pembudayaan aku anak lelaki keempat dari suku Biduanda. Inilah pembudayaan Melayu asli yang membesarkan aku.Ingatan aku kembali dengan sekolah Melayu tapak di mana arwah emak aku, Zaleha Sidek menjadi guru.Bangunan induk sekolah ini bertiang batu beratapkan zink.Bangunan tambahan berlantai, tanah beratap rumbia. Di bangunan tambahan murid duduk bersila.Sekolah ini ada perigi batu. Ada juga dapur. Di waktu rehat murid sekolah diberi minuman air susu tepung dari “gamin”. Semua dikendalikan oleh guru.Ketika ini ayah aku Rais Manaf bekerja sebagai Special Constable (SC) soldadu Inggeris.Ayah aku dari Jelebu. Orang Jelebu kahwin dengan orang Tengkek satu yang “rare” pada masa itu. Tengkek dan Jelebu, dua wilayah ini amat jauh sekali.Biasanya bujang dan dara berkahwin dengan orang sekampung atau semukim. Bagaimana emak aku berjumpa ayah aku ada kisah cinta yang lain.Ketika ini aku belum sekolah. Aku hanya mendengar, melihat, merakam dan mengumpul apa yang berlaku di hadapan mata.Pada tahun 2020 ini aku bernasib baik “motherboard” aku belum berkarat. Ingatan aku masih cerah. Detik-detik itu datang kembali. Setiap babak yang aku tulis ini dibantu oleh ingatan imej dan gambarannya datang kembali.Di Sekolah Tapak keluarga kami duduk di rumah guru. Di hadapan rumah kami aku sebatang pokok kuinin yang tak pernah berbuah.Sekolah Tapak ada padang bola dan kolam ikan.Di hadapan sekolah ialah rumah Mat Teleng. Lehernya teleng sadikit justeru orang kampung memanggil dia Mat Teleng.Si Mat ini ada kelebihan. Dia boleh mengunci sakit. Dari mana dia mendapat ilmu kepandaian dan kelebihan ini aku tidak tahu.Bayangkan klinik paling dekat ialah di Padang Lebar.Dari kampung aku ke Padang Lebar lebih kurang 12 batu. Ketika ini tak ada kereta yang masuk ke daerah kami. Kampung kami dihubungi dunia luar dengan jalan tiga kaki.Basikal ialah sistem pengangkutan kami yang terpantas selain daripada menapak.Jika ada sakit pening maka Tok Bomoh dan Mak Bidan akan memainkan peranan penting.Pernah satu malam abang aku sakit gigi.Maka Wan aku membawa abang aku ke rumah Mat Teleng.Entah apa jampi serapah yang dipakai aku tidak tahu. Kemudian Mat Teleng mengambil tukul besi dan memaku sebatang paku pada dinding tiang seri rumahnya. Sakit gigi abang aku hilang.Di belakang kawasan sekolah berhampiran rumah kami ialah hutan dara yang dilalui oleh anak sungai.Jauh ke dalam sedikit ada air terjun tapi tidak begitu besar.Aku jarang mendekati kawasan air terjun kerana dari surah yang aku dengar kadang kala ada orang bunian datang mandi di sana.Terutama ketika matahari panas di tengah hari. Kisah orang bunian mandi ini amat meyakinkan aku.Pada satu petang ketika di tepi sungai aku terserempak dengan Dukun Mail.Dia adalah tok bomoh Kampung Tapak. Semua orang Tapak tahu siapa Dukun Mail. Dia dikatakan boleh berhubung dengan makhluk halus.Petang itu nasib aku amat baik. Dari jauh aku mencuri lihat apa yang sedang dilakukan oleh Dukun Mail.Dia membawa para yang dianyam dari buluh. Para ini digantungkan di tepi sebatang pokok besar tak jauh dari sungai. Di atas para ini ada beberapa ketul daging. Dukun Mail membakar kemenyan sebelum beredar.Mata aku terbeliak menyaksikan Dukun Mail sedang bersemah memuja penunggu pokok besar.Dia sedang memberi hantu makan daging. Kisah Dukun Mail memberi hantu makan ini tersebar sekampung.Cerita Dukun Mail ini sampai juga ke rumah kami. Tak ada siapa berani mempersoalkan kehebatan Dukun Mail. Semua takut dengan ilmu yang dimiliki Dukun Mail.Dua hari kemudian aku hendak mandi di sungai.Dari jauh aku ternampak beberapa ekor lembu sedang berkeliaran menghampiri pokok besar.Aku hairan kenapa lembu ini tidak takut pada pokok besar yang ada penunggu.Aku ternampak lembu-lembu ini berani sekali melanggar para yang digantung oleh Dukun Mail.Para itu jatuh. Lembu mendengus mengundur dan terpijak para itu. Aku berlari pulang ke rumah.“Woit bukan hantu yang makan daging tapi lembu.”Aku melaungkan kebenaran yang baru aku saksikan. Aku merasa berani kerana maklumat ini benar.“Diam.. jangan bising.” Emak aku memberi arahan.“Bukan hantu tapi lembu.” Aku cuba memberi penjelasan.“Degil budak ni…. nak kena penampar ke?” Emak aku marah.Aku senyap. Bukan aku takut hantu atau takut Dukun Mail tapi aku takut kena marah dan dapat penampar.Wan aku nampak yang berlaku. Dia menunjukkan simpati pada aku. Aku menjadi selesa kerana ada penyokong.Aku mengadu minta simpati. “Wan bukan hantu yang makan… tapi lembu yang langgar… nampak tadi.”“Bila kau besar nanti… kau akan faham…sekarang jangan bising.” Itu sahaja kata-kata sokongan yang aku terima.Aku pun besar. Emak aku ditukarkan untuk menjadi guru di Sekolah Umum B Kuala Klawang di Jelebu.Kini kami duduk di pinggir pekan Kuala Klawang, di kuarters guru.Sebuah banglo kayu yang besar, khusus untuk guru besar dan dua rumah batu teres.Aku senang sekali kerana kali ini rumah kami ada elektrik dan air paip.Selama empat tahun aku membesar aku selalu mendengar ayat: “Api dalam kaco dan air dalam bosi”.Satu petang kakak aku terjumpa batu karang dalam belukar tak jauh dari rumah kami.Mungkin guru yang terdahulu dari kami membuangkan batu karang ini kerana batu karang ini pecah.Aku paling gembira kerana pertama kali aku dapat melihat dan memegang batu karang, rupa macam ranting kayu, rupa macam tanduk rusa.Pada sebelah malamnya tiba-tiba kedengaran bunyi, “seeet seet ssseeeet.”Wan aku bangun dan membaca sesuatu. Mulutnya terkumat kamit.Apa yang dibaca aku tak tahu. Kami adik beradik menjadi takut.“Seet.. seet.. seeet.”Bunyi semakin nyaring. Kemudian wan aku mengambil penyapu memukul ke dinding. Seekor belalang hijau jatuh.Nenek aku menangkap belalang ini.Dia mengambil kain sarung. Dia memaksa belalang mengigit tepi kepala kain. Kemudian badan belalang ini ditarik. Kepala belalang ini tercabut dari badannya.“Ini pelesit… ada yang dia ikut datang ke sini.” Wan aku memberi penerangan.Kami menjadi takut.Belalang hijau yang kurus ramping sepanjang dua inci ini rupa-rupanya hantu pelesit.Menurut wan aku bukti ia pelesit cukup jelas. Kepala belalang ini tertinggal di kepala kain.Perutnya terbarai. Ini tanda pelesit. Hujah pembuktian wan aku seperti hujah peguam menjadikan aku lebih takut.Wan aku berhujah lagi. “Pelesit ini masuk ke rumah kita kerana dia mengikut.” Mengikut apa? Mengikut siapa?Mustahil belalang ini mengikut aku. Kami belum pernah berjumpa.Tiba-tiba aku teringat kubur isteri pertama Tok Sidek.Apakah hantu perempuan mati bersalin itu datang mengikut wan aku dan keluarga kami dari Kampung Tengah di Kuala Pilah hingga ke Kuala Klawang di Jelebu. Jauh juga hantu ini boleh terbang. Seram.Tiba-tiba kakak aku menarik nafas panjang dan berkata, “batu karang tadi”“Hantarkan ke tempat asalnya.” Wan aku pula memberikan arahan.Rupanya batu karang ini menjadi ikutan pelesit. Apa hubungan batu karang ini dengan pelesit aku tidak tahu.Dalam pekan kecil Kuala Klawang ada klinik gigi.Dua batu dari pekan ada hospital Petaling terletak indah di atas bukit.Matron hospital ini Orang Putih.Maknanya orang kampung hendak mendapat ubat dan rawatan tidak banyak masalah.Tapi di Jelebu ini tidak bermakna bomoh dan dukun hilang pengaruh.Pengaruh dukun, bomoh dan pawang tidak hilang. Orang kampung yang sakit masih lagi menggunakan khidmat dukun dan bomoh.Aku ingat lagi Dukun Aman. Dia ini amat amat terkenal.Aku ada ternampak beberapa kali tok bomoh ini ketika makan kenduri di Kampung Chenor tiga batu dari pekan Kuala Klawang.Ini kampung tempat ayah aku dilahirkan.Masyarakat kampung memberi penghormatan pada Dukun Aman. Dia duduk di anjung rumah sama taraf dengan tok imam masjid.Dari desas-desus cerita bawah tanah yang aku dengar tok Dukun Aman ini ada memiliki harimau.Awas! Ini bukan binatang peliharaan saperti kucing atau anjing.Harimau ini datang membantu Dukun Aman ketika memberi rawatan.Selesai makan kenduri mata aku mengikuti Dukun Aman.Aku perhatikan apakah dia akan ke dapur untuk meminta gulai daging atau tulang-tulang lembu sebagai bekalan kepada harimaunya.Tidak. Sesudah makan Dukun Aman terus mengambil basikal dan bergerak pulang.Kehebatan Dukun Aman ini memang diketahui ramai.Dia boleh mengubat orang kena rasuk hantu.Mengubat orang kena buatan orang. Memberi ubat pendiding.Penyakit yang pelik-pelik semuanya datang berjumpa Dukun Aman.Kehebatan Tok Dukun ini bukan kerana dia ada sijil MBBS dari John Hopkins Medical School tapi kerana dia ada harimau.Aku selalu bertanya pada diri aku sendiri di mana agaknya harimau ini tidur.Dalam sangkar, dalam kandang atau atas para.Berapa banyak daging yang diperlukan untuk memberi makan sang Harimau .Harimau ini jantan atau betina?Soalan dan pertanyaan ini muncul ketika aku masih belum masuk sekolah. Aku bertanya dan bertanya tanpa mendapat jawapan.Kemudian aku masuk sekolah darjah satu. Ketika cuti aku selalu bertandang ke Kampung Chenor.Duduk di rumah Mak Long, kakak kepada ayah aku. Aku suka ke sana kerana rumahnya tidak jauh dari sungai.Anak lelaki Mak Long aku yang sebaya umur menjadi kawan untuk mandi sungai dan memancing ikan.Zaman kanak-kanak aku memang indah.Rumah Mak Long aku ini selalu ramai orang datang.Saudara mara datang melawat atau bermalam.Mak Long aku anak sulung, maka dia menjadi tumpuan keluarga.Musim cuti sekolah ramai sepupu sepapat aku datang bertandang.Pada satu cuti sekolah Pak Teh, Mak Teh, Kak Long dan Mak Ngah dan anak mereka bertandang di rumah Mak Long.Makan malam kami macam kenduri. Sesudah makan kami semua duduk berehat bersandar di dinding.Di tengah rumah terpasang dua pelita minyak tanah.Mak Long aku menjadi tumpuan. Dia duduk berlunjur rehat.“Icham picit kaki Mak Long.”Ini permintaan yang selalu aku terima. Aku lakukan dengan senang hati.Kemudian Mak Long aku berkisah. Kami budak-budak membuka telinga mendengar.Dua malam dulu Mak Long aku melihat Dukun Aman mengubat orang sakit.Mengikut cerita Mak Long, ada perempuan kena rasuk hantu.Bila terdengar perkataan hantu aku memberhentikan memicit kaki Mak Long. Aku mahu memasang telinga.“Dia mencarut, meracau, dua orang memegang baru dapat dipasong… bukan main kuat lagi… entah dari mana datang tenaga… Mak Long yang minta panggil Dukun Aman datang.. Mak Long bagi tau dukun ni bukan datang seorang.”Aku faham makna bukan datang seorang. Dukun Aman akan datang dengan harimaunya.Mak Long aku bersurah tentang persediaan berubat.Perlu ada sirih, pinang, kemenyan, ibu garam dan ibu kunyit.Orang sakit wajib tidur dalam kelambu. Kalau berubat di tengah rumah tak boleh ramai ada orang.Bila terdengar bunyi pelik, jangan disapa.“Bila Dukun Aman datang dia akan masuk mengubat dalam kelambu. Bila dia dah masuk ke dalam kelambu semua pelita mesti dipadamkan. Kalau tidak rimau tak datang… rimau tak masuk kelambu kalau pelita terpasang.” Mak Long aku menerangkan dengan panjang lebar cara Dukun Aman mengubat.“Mak Long… kalau dalam kelambu dan pelita padam… mana kita nak tahu rimau tu dah masuk ke tidak … dalam gelap semua tak nampak.”Aku mencelah, bertanya dan menyoal.Paaang!!! Kepala aku kena penampar. Semua senyap. Api dari sumbu pelita meliuk-liuk ditiup angin.Epilog:Arwah mak aku minta aku diam jangan banyak bercakap.Arwah wan aku berkata bila aku besar baru aku faham.Mak Long aku memberi aku penampar.Pada hari raya tahun 2018 aku pulang ke Kampung Tengkek. Aku pergi mandi ke Jeram Guntur terletak di perkampungan orang asli tempat usul asal aku.Abang peniaga warung di situ memberi aku tahu bahawa Jeram Guntur ini keras berhantu.“Bang inilah tempat yang dah lama saya cari. Umur saya dah setengah abad. Saya masih mencari hantu.“Sampai hari ini belum berjumpa.. Kalau abang ada nampak hantu itu, ini nombor telefon saya. Sila telefon saya dengan serta-merta.“Saya akan datang kerana saya nak berjumpa dengan hantu itu. Dah lama saya mencari. Saya akan belanja abang naik kapal terbang bercuti ke London.”Abang di Jeram Guntur ini sosok ke 12 yang mendapat numbor telefon aku. Sampai hari ini aku masih menunggu panggilan itu.


Ahli PAS taat kepada keputusan bersama PN, kata ketua ulama

Akar umbi PAS akan kekal menyokong keputusan parti itu untuk bersama Perikatan Nasional (PN) berbanding Muafakat Nasional (MN) dalam mengharungi Pilihan Raya Negeri (PRN) Melaka 20 November ini, kata Ketua Dewan Ulama Nik Muhammad Zawawi Salleh.Beliau berkata, ini kerana akar umbi PAS dididik dengan sikap taat dan setia yang merupakan sikap semula jadi ahli parti Islam itu.“Hal ini diputuskan oleh Majlis Syura Ulama dan diselaras ahli jawatankuasa PAS pusat. Ahli-ahli PAS seluruh negara berpuas hati.“Sifat semula jadi ahli PAS akur dengan keputusan Majlis Syura,” katanya ketika ditemui MalaysiaNow semalam.Beliau menngulas laporan media yang menyatakan ketidakpuasan hati beberapa individu yang dikatakan ahli PAS Melaka berhubung keputusan parti untuk tidak bersama Umno menerusi MN.Justeru, Nik Zawawi berkata, tiada kebarangkalian undi protes oleh akar umbi yang bakal disaksikan di Melaka.Beliau yang juga timbalan menteri pertanian dan industri makanan berkata, mereka yang dilaporkan sebagai ahli PAS yang tidak berpuas hati dengan keputusan itu mungkin hanya lakonan oleh orang luar.“Tidak ada (undi protes). Itu memang sahih, kecuali orang yang berlakon,” katanya.Baru-baru ini stesen televisyen milik seorang pemimpin Umno melaporkan beberapa ahli PAS tidak setuju dengan keputusan parti itu untuk bertanding di bawah PN.Menurut laporan yang disiarkan pada waktu perdana itu, ahli-ahli parti Islam itu marah kerana bertembung dengan Umno yang juga rakan PAS dalam MN.Naib Presiden PAS Idris Ahmad sebelum ini menyifatkan pertembungan parti itu dengan Umno pada PRN Melaka sebagai “perlawanan persahabatan”.Manakala Timbalan Presiden Umno Mohamad Hasan dalam satu bual bicara menyatakan parti itu menghulur tangan kepada PAS untuk bersama-sama dalam PRN Melaka namun tidak disambut.Menurut beliau, Barisan Nasional (BN) menawarkan beberapa kerusi kepada PAS dalam PRN Melaka.Seramai 495,196 pengundi berdaftar di Melaka akan menentukan kerajaan negeri seterusnya selepas kerajaan gabungan BN dan PN tumbang selepas empat orang ahli Dewan Undangan Negeri (Adun) menarik sokongan mereka terhadap bekas ketua menteri, Sulaiman Md Ali.Daripada jumlah itu,  10,390 orang pengundi terdiri daripada anggota tentera dan pasangan serta anggota polis mengundi semalam.Nik Zawawi berkata, pengundi Melaka diharap lebih rasional dengan memilih kepimpinan dengan agenda penyatuan ummah.“Kalau kita berjaya atas nama penyatuan ummah, pada Pilihan Raya Umum ke-15 (PRU15) penyatuan ummah ini akan jadi lebih kuat lagi,” katanya.Katanya, PAS komited untuk bersama PN namun akan melihat semula kedudukan parti itu selepas PRN Melaka.Penganalisis politik menyatakan Melaka menjadi medan uji kaji semua blok politik yang bertanding bagi melihat hayunan (swing) undi terutama pengundi Melayu.Keputusan PRN Melaka dijangka memberi gambaran kepada keputusan PRU15 kelak.Pemerhati politik juga sebelum ini menyatakan bahawa MN berkemungkinan berkubur selepas PRN Melaka.Untuk rekod, PAS tidak memenangi sebarang kerusi DUN atau Parlimen di Melaka pada PRU14 lepas.


Kerumitan undang-undang punca RM70 bilion harta pusaka dibekukan?

Sebanyak RM70 bilion dalam bentuk aset dibekukan di negara ini sejak dua tahun lalu akibat pengurusan faraid yang tidak cekap.
Sistem faraid adalah konsep pengurusan harta pusaka dalam undang-undang syariah Islam yang menentukan pembahagian harta kepada waris.
Data pada tahun 2020 mendedahkan, berbilion harta pusaka masih “tergantung” dan tidak dituntut oleh waris.
Wujud juga isu kurang pemahaman mengenai pembahagian harta di mana ia menjadi antara punca ramai ibu tunggal dan anak-anak si mati menjadi “mangsa”.
Ekoran itu, ada persepsi yang mengatakan ia adalah satu perkara yang menunjukkan ketidakadilan dalam sistem faraid.
Bagaimanapun, rata-rata pengamal undang-undang Islam berkata, masalah yang semakin membarah itu berpunca daripada kejahilan waris dalam soal pengurusan harta pusaka, selain kelemahan sistem pentadbiran harta pusaka sendiri.
Exco Persatuan Peguam-Peguam Muslim Malaysia Muhammad Irfan Shafie berkata, ramai dalam kalangan orang Melayu-Islam menganggap isu harta pusaka ini sebagai sesuatu yang amat sensitif untuk dibincangkan sama ada ketika hidup mahupun selepas meninggal dunia.
"Tindakan pemilik harta ketika hidup yang merahsiakan aset yang dimiliki sehingga waris-waris tidak mengetahui kewujudan harta-harta tersebut selepas kematian juga menjadi faktor lambakan harta-harta yang tidak dituntut," katanya.
Menurut Irfan, isu itu tidak hanya membabitkan si mati, malah waris juga antara punca mengapa pembahagian harta menjadi tidak efisien.
Wasiat dan hibah Cara pengurusan harta adalah satu perkara yang termaktub dalam undang-undang konvensional dan syariah.
Muslim yang mahu membahagiakan harta mereka ketika masih hidup boleh melakukannya melalui wasiat atau hibah, dua sistem yang boleh dilakukan melalui peguam sivil dan syariah.
Namun bagi peguam Nur Hidayah A Bakar, syarikat yang menguruskan harta pusaka lebih cenderung mengejar untung melalui kedua-dua sistem pengurusan itu.
“Kos yang murah boleh diperoleh dengan berbincang dengan pihak peguam memandangkan segala urusan memerlukan pengeluaran kos," katanya mengulas mengenai cabaran individu-individu Muslim yang ingin merancang pembahagian harta mereka.
Antara agensi yang terlibat dalam pengurusan harta pusaka orang Islam dan bukan Islam termasuklah Mahkamah Tinggi, Unit Pembahagian Pusaka Kecil di Pejabat Tanah dan Galian, Amanah Raya Berhad dan Mahkamah Syariah.
Kesemua agensi itu mempunyai bidang kuasa dan tanggungjawab tertentu berkaitan pembahagian harta pusaka.
Di Malaysia, terdapat tiga kategori harta pusaka iaitu pusaka kecil, pusaka ringkas dan pusaka besar, yang mana pembahagiannya tertakluk kepada nilai harta yang ditinggalkan, dan sama ada si mati meninggalkan wasiat atau tidak.
Proses tuntutan bagi harta pusaka orang Islam dan bukan Islam melalui proses yang sama namun pembahagian harta orang Islam tertakluk kepada faraid.
Seorang pengamal undang-undang, Muhammad Nazmi Kamis berkata, walaupun perlaksanaan faraid itu wajib, namun tidak wajib untuk penerima mengambil bahagian mereka.
"Waris-waris perlu prihatin, bertolak ansurlah untuk lepaskan hak faraid tersebut," katanya.
Berdasarkan pengalamannya, ramai waris-waris si mati yang rela menyedekahkan hak mereka kepada isteri dan anak-anak si mati.
Pertembungan antara syariah dan sivil
Ditanya mengenai cabaran terbesar isu pembahagian itu Nazmi menyentuh mengenai perlunya penyelarasan undang-undang sedia ada bagi melicinkan pengurusan.
Antaranya kes-kes yang melibatkan pertembungan antara undang-undang syariah dan sivil.
"Seorang anak ingin membuat pinjaman namun tiada harta yang ingin dicagarkan.
“Dia meminjam geran tanah ayahnya supaya pinjaman itu diluluskan.
“Dari sudut undang-undang sivil, tanah sudah menjadi milik anak itu namun mengikut hukum syarak, tanah itu hanya dipinjam sahaja," katanya.
Menurutnya, enakmen keluarga, undang-undang wasiat dan pelaksanaan hibah juga berbeza mengikut negeri yang mana ia menyukarkan lagi proses pembahagian harta.
Pembekuan harta ini mungkin menyumbang kepada trend ibu bapa membeli rumah untuk anak-anak mereka, walaupun mereka masih kecil.
Kemunculan pelbagai syarikat yang terlibat dalam penulisan hibah yang mengembangkan produk berkaitan hibah juga petanda masyarakat sudah semakin sedar mengenai isu tersebut.
Bagi Irfan, ia merupakan inisiatif yang baik daripada pihak ibu bapa namun perkara yang perlu diberi perhatian ialah sama ada hibah tersebut memenuhi rukun hibah atau tidak.
"Sekiranya tiada perintah pengesahan hibah dari Mahkamah Syariah, perjanjian suratcara hibah tersebut kemungkinan akan dicabar keabsahannya oleh waris-waris yang lain setelah kematian pemberi hibah," katanya.
Begitupun, Nazmi berkata, persoalan faraid tetap akan timbul sekiranya penerima hibah meninggal dunia terlebih dahulu.
"Faraid itu memberi panduan tetapi kita menganggap ia sebagai menekan isteri.
“Sedangkan apabila kita membuat faraid, isteri dan anak-anak akan menjadi penerima majoriti harta," katanya.


Suspek conteng dinding istana, tumbuk polis maut

Seorang lelaki yang cuba melarikan diri daripada polis maut, selepas motosikal yang ditunggangnya terbabas di tepi jalan di kawasan Bedong dekat Sungai Petani pada 8.20 malam semalam.Ketua Polis Kedah Kamarul Zaman Mamat berkata, suspek yang berumur 30-an itu terlebih dahulu disyaki menconteng dinding Istana Anak Bukit, Alor Setar dan menumbuk seorang anggota polis wanita di Ibu Pejabat Polis Daerah (IPD) Kota Setar.“Pada pukul 3 petang (semalam) suspek yang menaiki motosikal berwarna hitam, telah menconteng dinding tembok Istana Anak Bukit dengan tulisan ‘SAMR’, sebelum melarikan diri dan gerakan mengesan suspek telah dimulakan.“Kemudian, suspek yang sama dipercayai pergi ke IPD Kota Setar pada pukul 5 petang, dan telah menumbuk seorang anggota polis wanita yang sedang bertugas, sehingga menyebabkan mangsa mengalami kecederaan di bahagian muka,” katanya dalam kenyataan hari ini.Kamarul Zaman berkata suspek yang menaiki motosikal sama berwarna hitam itu, membaling satu objek yang disyaki pistol mainan sebelum melarikan diri dari tempat kejadian.Beliau berkata hasil siasatan, polis berjaya mengesan dan menjumpai motosikal yang digunakan dalam kejadian berkenaan, sebelum menjumpai suspek di kawasan Gurun dekat Sungai Petani.“Suspek yang sedar dengan kehadiran polis, telah cuba melarikan diri dan pasukan polis telah mengekori suspek dan memberi amaran supaya berhenti. Ketika cubaan melarikan diri, motosikal yang ditunggang laju oleh suspek telah terbabas.“Suspek mengalami kecederaan dan polis telah menghubungi hospital untuk mendapatkan bantuan ambulans. Bagaimanapun, pegawai perubatan yang bertugas mengesahkan suspek telah meninggal dunia di tempat kejadian,” katanya.Mayat mangsa dihantar ke Hospital Sultanah Bahiyah, dan kes disiasat mengikut Seksyen 427 Kanun Keseksaan iaitu melakukan khianat, Seksyen 332 Kanun Keseksaan kerana mencederakan penjawat awam dan Seksyen 36 (1) Akta Senjata 1960 memiliki senjata tiruan.


Zuraida sedia kemuka bukti projek rundingan terus PH

Menteri Perumahan dan Kerajaan Tempatan (KPKT) Zuraida Kamaruddin berkata beliau bersedia mengemukakan surat berkaitan projek-projek kementerian itu yang diluluskan secara rundingan terus di bawah pentadbiran Pakatan Harapan (PH).Beliau berkata surat berkaitan telah dikumpul dan akan diserahkan kepada pihak berkaitan, sekiranya ada siasatan lanjut mengenainya.“.. saya tidak mahu panjangkan perkara ini kepada media, jadi jika Suruhanjaya Pencegahan Rasuah Malaysia (SPRM) atau sesiapa saja hendak siasat, saya tidak ada masalah dan sudah bersedia,” katanya pada sidang media selepas merasmikan mesyuarat agung Koperasi Pekerja Bomb dan Penyelamat Malaysia Berhad (KOBOPEM) di Dewan Serbaguna Kompleks Kuarters Jabatan Bomba dan Penyelamat Malaysia (JBPM), Cheras hari ini.Pada persidangan Dewan Rakyat 24 Ogos lepas, Menteri Kewangan Tengku Zafrul Tengku Abdul Aziz mendedahkan sepanjang pentadbiran kerajaan PH selama 22 bulan, ia telah meluluskan 101 projek atau perolehan kerajaan bernilai RM6.61 bilion secara rundingan terus.Zuraida, yang juga menteri perumahan dan kerajaan tempatan semasa pentadbiran PH, menegaskan beliau tidak terlibat dalam sebarang pemberian projek secara rundingan terus dan menyatakan dua projek KPKT yang diluluskan secara rundingan terus dibuat di luar pengetahuannya.Sabtu lepas, bekas Menteri Kewangan Lim Guan Eng mencabar Zuraida agar mendedahkan surat berkaitan satu daripada dua projek KPKT yang diluluskan secara rundingan terus ketika pemerintahan PH.Lim mendakwa Projek Sisa Pepejal Taman Beringin (PSPTB) bernilai RM170.3 juta itu dimohon sendiri oleh KPKT kepada Kementerian Kewangan.


Petugas kesihatan alami alahan teruk selepas disuntik vaksin Pfizer

Seorang pekerja kesihatan di New York mengalami tindak balas alergi teruk selepas disuntik vaksin COVID-19 Pfizer, lapor Agensi Berita Sputnik.Menurut majalah Newsweek, memetik pegawai, kes ini yang pertama daripada lebih 30,000 orang yang menerima suntikan vaksin di bandar ini.Menurut majalah itu petugas tersebut telah dirawat dan berada dalam keadaan stabil. Tiada maklumat lanjut terkini mengenainya.“Vaksin mempunyai kesan sampingan dan reaksi alahan, walaupun jarang terjadi, ia biasa berlaku. Kami juga tahu bahawa berdasarkan ujian klinikal dan laporan kesan buruk di bidang kuasa lain, reaksi seperti ini jarang terjadi tetapi telah dilaporkan berlaku dengan vaksin Pfizer, ” kata Jabatan Kesihatan dan Kesejahteraan Mental NYC dalam satu kenyataan pada Rabu.


Keputusan akhir berhubung hukuman mati akan diputuskan tidak lama lagi

Jawatankuasa khas yang dibentuk bagi meneliti cadangan memansuhkan hukuman mati akan menyerahkan dapatannya kepada Menteri Undang-Undang Wan Junaidi Tuanku Jaafar di mana beliau akan membentangkan dapatan itu dalam mesyuarat Kabinet. Kerajaan akan membuat keputusan akhir selepas pembentangan Wan Junaidi di Kabinet bersama rang undang-undang yang akan meminda undang-undang berhubung hukuman mati selain peruntukan undang-undang lain yang relevan.Rang undang-undang itu dijangka akan dibentangkan di Parlimen pada suku ketiga tahun 2022. Wan Junaidi berkata, jawatankuasa tersebut dibentuk pada 2019 dan diminta untuk meneliti isu tersebut dari pelbagai aspek, dengan mempertimbangkan pandangan-pandangan daripada pelbagai pihak berkepentingan. “Satu daripada tugas utamanya adalah untuk menilai keberkesanan hukuman mati sebagai penghalang (jenayah). “Kita juga perlu melihat sama ada rehabilitasi pesalah, jika boleh, menjadi pilihan lebih baik bagi kepentingan masyarakat yang lebih besar.”Dalam kenyataannya, Wan Junaidi turut berkata kajian jawatankuasa itu selari dengan hasrat kerajaan untuk melaksanakan rehabilitasi penjenayah dan kemudian dapat menggembalikan mereka ke dalam masyarakat sebagai seorang yang yang baik. “Jika mereka sudah jalani hukuman, bayar kesilapan mereka, dan tunjuk mereka kesal dengan apa yang mereka lakukan dan berjaya menjalani rehabilitasi, kita tidak seharusnya tutup pintu untuk menerima mereka semula,” katanya.


Walaupun hilang pekerjaan, rakyat Malaysia masih sukar terima kerja ‘kotor’

Rakyat Malaysia dilihat masih tidak berminat untuk terlibat dalam pekerjaan 3D atau kotor (dirty), bahaya (dangerous) dan sukar (difficult), walaupun berpuluh-puluh ribu pekerja dilaporkan hilang pekerjaan tahun ini, disebabkan stigma sosial terhadap kerjaya itu masih tidak berubah, kata beberapa pakar.Walaupun kerja pembersihan, memungut sampah, pembinaan dan mengawal bangunan menjadi keperluan penting dalam fungsi sosial dan ekonomi, pekerjaan ini turut dikaitkan dengan kelas rendah.Menurut pakar ekonomi Madeline Berma sejak beberapa dekad, sektor-sektor itu dimonopoli warga asing kerana warga tempatan menjauhkan diri, dan keadaan itu dilihat tidak akan berubah dalam masa terdekat.“Kita masih bergantung kepada pekerja asing,” kata Madeline, dari Universiti Kebangsaan Malaysia kepada MalaysiaNow.Secara ringkasnya, terdapat beberapa jenis pekerjaan yang tidak digemari rakyat Malaysia, walaupun mereka tidak memiliki kelayakan akademik atau apa-apa sekalipun.Namun, tidak berpendidikan sebenarnya bukan satu masalah dalam isu ini, kata Madeline.Menurutnya, tenaga kerja tempatan sebenarnya lebih berpendidikan sejak sedekad yang lalu dengan ramai berjaya menempatkan diri dalam sektor pekerjaan mahir dan separa mahir.“Kita masih bergantung kepada pekerja asing,” kata Madeline, dari Universiti Kebangsaan Malaysia kepada MalaysiaNow.Ini membuka ruang kepada pekerja asing untuk mengisi jurang yang wujud dalam kategori pekerjaan 3D.Dengan kemerosotan ekonomi dan perubahan dalam dasar melibatkan pekerja asing, sumber tenaga kerja dalam sektor ini turut mula terjejas.Statistik daripada Persekutuan Majikan Malaysia (MEF) menunjukkan berlaku penurunan jumlah pekerja asing dalam negara ini daripada dua juta orang pada 2019 kepada 1.68 juta tahun ini. Bagaimanapun yang masih kekal adalah deskripsi pekerjaan mereka: kotor, bahaya dan sukar.‘Penduduk tempatan tidak tahan lama’Dengan ramai pendatang asing tanpa izin ditangkap dan ditahan dalam depoh imigresen, beberapa industri seperti pembuatan sarung tangan dan perladangan kelapa sawit menghadapi kekurangan tenaga kerja yang ketara.Ini bermaksud berlaku banyak kekosongan untuk pekerjaan berkemahiran rendah.Hingga kini kekosongan itu masih belum diisi, dengan pandemik Covid-19 terus mengangggu perniagaan dan ekonomi.Menteri Sumber Manusia M Saravanan baru-baru ini mengatakan hampir 100,000 pekerja hilang pekerjaan disebabkan pelaksanaan Perintah Kawalan Pergerakan Bersyarat pada Oktober lalu.Kira-kira satu per tiga pencari kerja pula dilaporkan mendapat pekerjaan dalam tempoh sama.Awal tahun ini, pekerja asing dilarang untuk bekerja di pasar borong di Kuala Lumpur berikutan lonjakan kes Covid-19.Para peniaga disaran untuk mengupah pekerja tempatan bagi mengisi kekosongan itu. Larangan sama juga dilaksanakan di pasar-pasar basah di Selangor melibatkan pekerja asing.Tetapi pengarah eksekutif MEF Shamsuddin Bardan berkata walaupun penduduk tempatan mula menerima pekerjaan yang sebelum ini dianggap tidak boleh diterima, mereka bagaimanapun tidak kekal lama.Beliau memberikan contoh pasar borong Selayang di mana sesetengah pekerja tempatan bertahan tidak sampai seminggu sebelum berhenti.Kadar pemberhentian pekerja yang tinggi ini menyukarkan para majikan untuk meneruskan perniagaan mereka, katanya kepada MalaysiaNow.Menurutnya keutamaan diberikan kepada penduduk tempatan, “terutamanya sekarang, sejak pengambilan pekerja asing dibekukan”.Pekerjaan di sektor seperti peladangan dan tapak pembinaan tidak pernah berjaya menarik minat penduduk negara ini, tambahnya.Shamsuddin berkata, menjenamakan semula beberapa sektor pekerjaan itu dan memberikan ia nama baru mungkin dapat membantu mengubahnya.Sebagai contoh, katanya pengawal keselamatan mungkin boleh dikenali sebagai polis bantuan bagi mewujudkan daya tarikan dan mengurangkan stigma sosial.“Terdapat juga keperluan untuk memperkenalkan teknologi baru bagi menambah daya tarikan pekerjaan sedia ada,” katanya.Bagi Madeline, menawarkan insentif menarik turut membantu.“Dalam jangka pendek, kerajaan perlu menyediakan insentif dan kadar upah yang tinggi untuk rakyat Malaysia berkemahiran rendah terlibat dalam pekerjaan 3D ini,” katanya.Namun, dalam jangka panjang, kerja-kerja itu mungkin akan diambil alih oleh automasi dan robot, tambahnya.


Kabinet setuju pinda Perlembagaan berhubung kerakyatan anak lahir di luar negara

Jemaah Menteri semalam bersetuju dengan cadangan pindaan terhadap Perlembagaan Persekutuan bagi membolehkan anak yang dilahirkan di luar negara oleh ibu warganegara Malaysia yang berkahwin dengan warga asing mendapat kerakyatan negara ini.
Perkara itu dikongsikan dalam satu kenyataan bersama hari ini oleh Menteri Dalam Negeri Saifuddin Nasution Ismail dan Menteri di Jabatan Perdana Menteri (Undang-Undang dan Reformasi Institusi) Azalina Othman Said, yang berkata Rang Undang-Undang Perlembagaan (Pindaan) 2023 itu dijangka dibentangkan dalam persidangan Parlimen kali ini setelah memenuhi kehendak undang-undang.
Mereka berkata pindaan terhadap Perlembagaan Persekutuan itu melibatkan seksyen 1(1)(d) dan seksyen 1(1)(e) Bahagian I dalam Jadual Kedua serta Seksyen 1(b) dan Seksyen 1 (c) Bahagian II dalam jadual sama.
"Cadangan pindaan kepada Perlembagaan Persekutuan mengenai perkara ini adalah untuk menggantikan perkataan 'bapanya' dalam Bahagian I dan Bahagian II Jadual Kedua dengan perkataan 'sekurang-kurangnya seorang daripada ibu bapanya' bagi membolehkan ibu warganegara Malaysia mendapat hak seadilnya menurut Perlembagaan Persekutuan.
"Bagaimanapun pindaan yang lain berkaitan kewarganegaraan terutamanya Bahagian III akan dikaji dengan lebih terperinci oleh jawatankuasa yang ditubuhkan di bawah Kementerian Dalam Negeri (KDN) dan akan dibentangkan kepada Jemaah Menteri setelah cadangan pindaan itu dimuktamadkan dengan mengambil kira libat urus dengan semua pihak yang berkepentingan," menurut kenyataan itu.
Kedua-dua menteri turut berkata perkara berkenaan sejajar dengan komitmen kerajaan untuk mengiktiraf kesamarataan wanita dan lelaki, menyingkirkan diskriminasi terhadap wanita di Malaysia, selain mengatasi kelemahan peruntukan kewarganegaraan yang timbul, dan menyelesaikan lambakan kes tertunggak bagi wanita yang terkesan yang memohon kewarganegaraan anak mereka.
"Kesan daripada keputusan  ini adalah anak yang lahir di luar negara sebelum atau selepas Hari Malaysia yang mana sekurang-kurangnya seorang daripada ibu bapanya adalah warganegara Malaysia, berhak mendapat kewarganegaraan melalui kuat kuasa undang Fasal (1) Perkara 14 Perlembagaan Persekutuan," katanya.
Sementara itu, kenyataan itu turut menyebut Bahagian Hal Ehwal Undang-Undang Jabatan Perdana Menteri dan KDN mengucapkan ribuan terima kasih kepada kerajaan pimpinan Perdana Menteri Anwar Ibrahim serta barisan Kabinet kerana merealisasikan komitmen negara terhadap kesaksamaan jantina dan memenuhi hak terhadap kanak-kanak.


Anwar disoal adakah Top Glove diarah bantu penoreh getah seperti Syed Mokhtar

Perdana Menteri Anwar Ibrahim disoal sama ada beliau mengarahkan syarikat seperti Top Glove Corporation Berhad (Top Glove) untuk berkongsi keuntungan dengan golongan penoreh getah setelah membuat keuntungan besar hasil peningkatan permintaan untuk sarung tangan dan produk lain dibuat daripada getah semasa pandemik Covid-19.
Ahli Parlimen Kubang Kerian Tuan Ibrahim Tuan Man dari Perikatan Nasional (PN) bertanya demikian selepas tindakan Anwar mengarahkan taikun Melayu, Syed Mokhtar Al-Bukhary untuk berkongsi keuntungan syarikat Bernas kepada golongan pesawah.
Anwar bagaimanapun tidak menjawab soalan itu secara langsung.
"Setakat ini ada senarai 60 syarikat gergasi termasuk multinasional yang perlu menampung pembiayaan Pendidikan Teknikal dan Latihan Vokasional (TVET).
"Mereka mengambil alih sebahagian dan bantu selenggara, melatih (pelajar) dengan kos syarikat.
“Ia termasuk Sunway, Berjaya, Tenaga, Telekom dan syarikat berkaitan kerajaan," katanya pada sesi soal jawab di Parlimen hari ini.
Katanya, Kumpulan Albukhary juga menawarkan untuk membantu sebuah institusi TVET di Pekan, Pahang.
Anwar berkata ia merupakan pendekatan kerajaan untuk meminta syarikat-syarikat membantu secara langsung rakyat miskin.
Ahli Parlimen Tambun itu semasa tempoh awal pentadbirannya menyasarkan syarikat Bernas milik Syed Mokhtar dengan meminta Bernas membayar sejumlah RM60 juta kepada pesawah di seluruh negara.
Manakala Top Glove mencatatkan keuntungan RM7.98 bilion pada 2021, meningkat 346% berbanding tahun sebelumnya.
Syarikat pengeluar sarung tangan itu menyaksikan keuntungan sedemikian rupa kerana permintaan sarung tangan yang kukuh yang didorong oleh pandemik Covid-19.
Beberapa pihak pernah mencadangkan agar cukai durian runtuh dikenakan kepada syarikat itu dan beberapa syarikat lain.
Dalam pada itu, Anwar berkata kuasa untuk memberikan pengecualian cukai bukan di bawah Kementerian Kewangan atau perdana menteri, tetapi ketua pengarah Lembaga Hasil Dalam Negeri.


Apa maknanya pertandingan banyak penjuru?

Kempen Pilihan Raya Umum ke-15 (PRU15) sedang rancak berlangsung.
Pada Khamis lalu ketika berada di Taman Warisan, Putrajaya, saya didatangi oleh salah seorang calon bertanding bersama aktivis-aktivis kempennya.
Beliau adalah calon dari Gerakan Tanah Air (GTA) yang menggunakan lambang Parti Pejuang Tanah Air (Pejuang).
Oleh kerana dalam pamflet yang diedarkan itu menyebut Rosli Ramli adalah mantan pengerusi Filem Mat Kilau, saya terus bertanya adakah beliau dari Isma, iaitu Ikatan Muslim Malaysia.
Apabila beliau mengesahkan, maka saya menyatakan bahawa beliau tentunya datang dari Berjasa.
Beliau pun mengiyakannya sebelum beredar dari meja makan tempat saya duduk.
Berjasa atau Barisan Jemaah Islamiah Se-Malaysia adalah parti lama, tentunya lebih lama daripada Pejuang dan dua anggota GTA lain iaitu Parti Bumiputera Pesaka Malaysia atau Putra pimpinan Ibrahim Ali dan Parti Perikatan India Muslim Nasional atau Iman.
Ibrahim pernah menjadi ketua pemuda Berjasa ketika awal penubuhannya. Berjasa ditubuhkan pada tahun 1978 sebagai pecahan daripada PAS ekoran krisis politik Kelantan.
Berjasa menjadi komponen Barisan Nasional (BN) menggantikan PAS yang disingkirkan oleh Umno.
Kelihatannya, beberapa tahun lalu Berjasa melalui penjenamaan semula yang mana warna parti iaitu hijau berubah menjadi ungu pulasan.
Juga kelihatannya Isma menjadikan Berjasa sebagai wadah politiknya. Ini bermakna ia menjadi parti konservatif berhaluan kanan Melayu-Islam, sesuatu yang serasi dengan GTA.
Isma sejak beberapa tahun kebelakangan ini aktif menampilkan suaranya dalam isu-isu Melayu-Islam.
Ia merupakan salah sebuah NGO dakwah yang terkenal dan terzahir dalam alam maya.
Satu lagi NGO dakwah terkenal ialah Ikram yang lebih lama aktif dengan mempunyai asal usul daripada kumpulan dakwah pelajar Malaysia di Britain pada tahun-tahun 1970-an.
Tetapi Ikram mempunyai sikap progresif universal.
Ia berada di tengah-tengah spektrum politik dan kelihatannya ia menjadikan Amanah sebagai wadah politik mereka.
Angkatan Belia Islam Malaysia (ABIM) dan pertubuhan sekutunya, Wadah Pencetus Umat lebih hampir pada PKR kerana hubungan mereka dengan Anwar Ibrahim.
Amanah seperti Berjasa merupakan pecahan daripada PAS.
Satu lagi pecahan PAS ialah Hizbul Muslimin atau Hamim ditubuhkan pada tahun 1982.
Kedua-dua Berjasa dan Hamim pernah menjadi anggota BN tetapi pada tahun 1990, mereka menyertai Angkatan Perpaduan Ummah yang tonggaknya adalah Parti Semangat 46 dan PAS.
PRU15 kali ini menyaksikan pertandingan paling banyak penjuru.
Di Putrajaya yang kini penuh bendera biru tua BN sepanjang lebuh raya, calonnya, Tengku Adnan Tengku Mansor dirasakan sukar untuk dikalahkan oleh pesaing-pesaingnya.
Selain BN dan GTA, PH dan Perikatan nasional (PN) turut bertanding, dengan ditambah pula dua calon bebas.
Kalau GTA mewakili aliran kanan negara, maka parti kecil sayap kiri yang turut bertanding ialah Parti Sosialis Malaysia dan Parti Rakyat Malaysia.
Kedua-duanya dijangka bukan saja kalah tetapi berkemungkinan hilang deposit.
PSM memohon untuk bekerjasama dengan Pakatan Harapan (PH) seperti mana Muda lakukan, tetapi di saat akhir, ia tidak nemperoleh sebarang kawasan.
Maka ia mengambil keputusan untuk bertanding di Rembau melawan calon BN dan PH.
Kawasan itu adalah kubu BN dan tindakan PSM hanya membazirkan dana.
Jika ia ikhlas bersedia untuk bekerjasama dengan PH, maka sepatutnya ia membantu parti itu walaupun tidak diperuntukkan kawasan.
Namun begitu, dalam sistem demokrasi, sesiapa pun bebas bertanding.
Walaupun mereka tidak akan menang tetapi terdapat rasa puas hati kerana berada dalam gelanggang dengan namanya berada di atas kertas undi.
Sebab itu ramai calon bebas bertanding.
Mereka seolah-olah mahu menyatakan sesuatu.
Walaupun mesej tidak didengar dan kalah, bagi mereka ia tidak mengapa.
Dalam sejarah pilihan raya Malaysia, ada calon bebas iaitu Cikgu Jabar Yusof yang menang tiga penggal iaitu di kawasan Dewan Undangan Negeri (DUN) Batu Laut, Selangor pada tahun 1972, 1978 dan 1982.
Kawasan yang paling banyak calon ialah di Batu, Wilayah Persekutuan.
Selain daripada BN, PN, PH, GTA, PRM, ada tiga calon bebas lagi, salah seorangnya ialah Chua Tian Chang atau dikenali sebagai Tian Chua yang merupakan bekas ahli Parlimen di situ turut bertanding.
Begitu juga Siti Kassim yang mewakili Gerak Independent, NGO bertanding atas asas sekularisme, mahu memisahkan agama daripada pentadbiran kerajaan.
Majoriti rakyat negara ini tidak akan mahukan dasar ini.
Bagi saya, perbuatan kesemua calon bukan dari parti utama ini adalah sia-sia dan membazirkan wang.
Walaupun berlaku pertandingan banyak penjuru, tetapi persaingan sengit adalah berbentuk tiga penjuru iaitu BN, PH dan PN.
Siapa saja yang bertanding di luar daripada tiga gabungan ini adalah sebenarnya hanya memecahkan undi.
Tetapi tidak dapat dipastikan undi siapa yang akan dipecahkan dan parti mana yang akan terjejas.
Pemecah-pemecah undi ternasuklah GTA dan parti-parti kecil di Semenanjung seperti Warisan, PRM dan PSM.
Sarawak dan Sabah mempunyai dinamika politik berbeza daripada Semenanjung.
Menjelang penamaan calon, GTA menawarkan kerjasama dengan PH sebanyak dua kali tetapi ditolak oleh Anwar.
Pada setiap masa, akan sentiasa ada penyokong tegar daripada semua parti.
Walaupun siapa saja calon yang diletakkan, penyokong tegar tetap memilih parti mereka.
Lambang di atas kertas undi menjadi panduan mereka.
Apa yang menentukan kemenangan sesebuah parti dan gabungannya bukanlah penyokong tegar mereka, tetapi kemampuan untuk menarik pengundi atas pagar yang bilangannya tinggi dalam PRU15.
Ada yang antara selama ini adalah penyokong tegar BN.
Tetapi kali ini, mereka menjadi pengundi atas pagar dan mungkin beralih kepada PN.
Ada pula merupakan pengundi PH dalam PRU lalu, tetapi dengan Bersatu keluar, mungkin mereka juga beralih kepada PN.
Tetapi cabaran besar bagi parti-parti politik ialah untuk menarik perhatian dan undi dari kalangan anak-anak muda terutama pengundi berusia 18 tahun.
Kebanyakan mereka dipercayai bukan saja tidak memahami tetapi tidak tahu menahu mengenai politik negara walaupun maklumat mudah diperoleh sekarang.
Antaranya tidak kenal pun lambang BN, PKR, PAS atau DAP.
Tetapi pengundi-pengundi lama juga ada yang keliru dengan politik walaupun banyak maklumat yang disalurkan melalui media sosial khususnya kumpulan-kumpulan WhatsApp.
Tetapi terlalu banyak maklumat termasuk yang tidak benar, maka ia menjadi kebisingan yang menghilangkan nilai maklumat.
Maka dalam keadaan begini, ada yang tidak ketahui penjajaran baru politik.
Mereka hanya kenal lambang BN.
Lambang PH dan PN baru pertama kali digunakan dalam PRU.
Mereka bertanya di mana lambang PKR dan PAS. Dan siapakah PN?
Namun begitu, mereka kenal calon-calon perdana menteri; Ismail Sabri Yaakob, Anwar, Muhyiddin Yassin dan tentunya Dr Mahathir Mohamad.
Sebelum pembubaran Parlimen, BN yakin mereka akan kembali berkuasa.
Sebab itu mereka menuntut supaya Parlimen dibubarkan dan PRU15 diadakan segera, iaitu sebelum sentimen rakyat terhadap BN menjadi pudar.
Parti-parti lain iaitu PH dan PN mungkin tidak mempunyai keyakinan seperti BN.
Namun selepas seminggu kempen dan dari pemerhatian sekeliling, adalah didapati bahawa keyakinan terhadap PN meningkat.
Ada orang yang dahulunya mengundi BN akan beralih kepada PN.
Ataupun orang BN yang mengundi PH dalam PRU15 dahulu tidak akan kembali kepada BN tetapi sebaliknya beralih kepada PN.
Tetapi ada lagi dua minggu kempen dan mungkin BN dapat mengejar balik sebarang tanda-tanda bahawa pengundi mahu beralih kepada PN.
Pada penghujung munggu ini, sudah kelihatan kempen semakin agresif dalam media maya.
Calon-calon kelihatan lebih kerap berlegar di tengah-tengah orang ramai.
Namun walau apapun sentimen rakyat mengenai kaum, kesemuanya setuju bahawa negara perlu dibaiki dan kedudukannya dipertingkatkan.
Rasa tidak puas hati terhadap negara amat berleluasa.
Untuk memperbaiki negara, ia memerlukan pemimpin bersih dan berkemampuan dengan penglibatan keseluruhan rakyat.


Pemimpin utama pembangkang setuju kerajaan PN kekal?

Minggu lalu, lebih tepat lagi antara 8-10 Jun. Suasana politik Malaysia kembali rancak apabila para pemimpin pembangkang satu persatu mengadap Yang di-Pertuan Agong Sultan Abdullah Sultan Ahmad Shah menyembah takzim perihal suasana politik, ekonomi dan pandemik ketika ini.Keprihatinan Agong memanggil tujuh ketua-ketua parti politik utama negara ini menjadi simbol kekuatan dan kelangsungan sistem Raja Berperlembagaan di negara yang kita cintai ini. Dirgahayu Tuanku!Hingga hari ini ketika tulisan ini ditulis, suasana politik terus aktif dengan pelbagai andaian dan pandangan dalam kalangan rakyat menjelang pertemuan Yang di-Pertuan Agong dengan Majlis Raja-Raja yang dijadualkan akan berlangsung pada 16 Jun ini.Namun yang pasti dan sangat jelas, pemimpin utama pembangkang yang pada awalnya dijangka akan mengusulkan perubahan kerajaan Perikatan Nasional (PN), rupa-rupanya tidak berlaku.Lebih awal daripada itu pada Mei 2021, Setiausaha Agung DAP Lim Guan Eng memberi jaminan desakan partinya agar Parlimen dibuka (Dewan Rakyat bersidang) tidak akan menyokong mana-mana usul undi tidak percaya kepada Perdana Menteri Muhyiddin Yassin.Manakala Presiden PKR Anwar Ibrahim menyatakan kepada umum sejurus selepas pertemuan dengan Agong bahawa perbincangan cadangan perubahan kerajaan juga tidak menjadi perkara utama yang dibincangkan dalam pertemuan itu.Kemudian Dr Mahathir Mohamad, pengerusi Pejuang mencadangkan Majlis Pemulihan Negara yang mana inti utama cadangan ini juga bukan bertujuan untuk menggantikan kerajaan PN.Ini semua kenyataan rasmi dari pimpinan utama pembangkang.Manakala kita juga ambil maklum akan “perbincangan-perbincangan tepi” oleh wakil-wakil kanan parti pembangkang bahawa, mereka sebulat suara bersedia dan bersetuju untuk menumpukan segala usaha menghadapi Covid-19 dan memberi peluang kepada kerajaan PN kekal memerintah dan mengurus situasi negara ini sehingga tamat penggal pemerintahan.Daripada kesemua kenyataan dan latar ini, adalah jelas bahawa pembangkang sebulat suara untuk memberi kerjasama kepada kerajaan PN untuk mengurus pandemik Covid-19 dengan tuntas tanpa ada gangguan politik.Saya ucap tahniah kepada pembangkang atas inisiatif ini.Saya merasakan bahawa di sebalik pelbagai perbezaan, kebencian dan masalah antara pemimpin pembangkang ini, satu suara jelas dimuktamadkan.Tiada gunanya menang ke atas lawan politik jika kepentingan rakyat dan negara jadi tebusan.John F. Kennedy pernah berkata kepada rakyat Amerika “My fellow Americans, ask not what your country can do for you, ask what you can do for your country”.Kita Melayu ada caranya, dan kerajaan PN sentiasa memahaminya;Anak ikan berlima-lima,Mati ditimpa punggur berdaun;Kasih tuan saya terima,Sebagai hutang seribu tahun.* Mahdzir Ibrahim ialah seorang pelukis yang berada dalam labirin politik* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Air pasang besar, 44 kampung di Terengganu berdepan risiko banjir

Sebanyak 44 kampung yang berdekatan muara sungai dan pantai di tujuh daerah di Terengganu berisiko mengalami banjir akibat air pasang besar yang diramal berlaku mulai hari ini di negeri ini.
Jabatan Pengairan dan Saliran (JPS) Terengganu dalam kenyataan hari ini memaklumkan di Besut kampung yang terlibat adalah berdekatan dengan muara Sungai Besut iaitu Kampung Pengkalan Atap; Kampung Teluk Budu; Kampung Pantai dan Kampung Nail.
Di Setiu pula kawasan yang terlibat adalah berdekatan dengan muara Sungai Setiu iaitu Kampung Gong Batu; Kampung Pengkalan Gelap; Kampung Limau Nipis; Kampung Kuala Setiu; dan Kampung Fikri, selain lokasi berdekatan muara Sungai Merang iaitu Kampung Telaga Papan.
Bagi daerah Kuala Terengganu dan Kuala Nerus pula, lokasi yang terlibat adalah berdekatan muara Sungai Terengganu iaitu Kampung Seberang Takir; Kampung Baru Seberang Takir; Kampung Ulu Takir; Kampung Pak Tu Yu; Kampung Tanjung Gelam; Kampung Pulau Rusa; Kampung Losong; Kampung Pulau Kambing; Kampung Teluk Pasu; dan Kampung Pulau Sekati.
Di Muara Sungai Ibai yang juga di Kuala Terengganu, kawasan berisiko adalah Kampung Kubang Ikan; Kampung Kuala Ibai; dan Kampung Taman Purnama; manakala di Marang membabitkan kampung di sepanjang Pantai Rusila dan berdekatan muara Sungai Merchang iaitu Kampung Merchang.
Kenyataan tersebut turut memaklumkan di Dungun kawasan terlibat adalah berdekatan muara Sungai Paka iaitu Kampung Kuala Paka; Kampung Tebing Tembah; Kampung Pinang Merah; Kampung Durian Mentangau.
Dalam pada itu, kawasan berdekatan muara Sungai Dungun pula adalah Kampung Seberang Pintasan; Kampung Teluk Bidara; Kampung Tanjung Jara; Kampung Che Lijah; Kampung Alor Makbah; Kampung Bijangga; Kampung Sungai Buaya; dan Kampung Sungai Udang, manakala Kampung Sura yang berdekatan muara Sungai Sura turut berisiko.
Selain itu, di Kemaman lokasi berdekatan muara Sungai Kemaman turut berisiko banjir iaitu Pulau Skepeng Kuala Kemaman; Pengkalan Cicar Bukit Kuang; Kampung Bakau Tinggi; Kuala Kemaman dan Bukit Kuang; manakala kawasan berdekatan muara Sungai Kemasik pula ialah Kampung Baru Kemasik.
JPS Terengganu dalam kenyataan tersebut turut menasihati penduduk di kawasan terlibat dan orang ramai melayari portal publicinfobanjir.water.gov.my untuk mendapatkan maklumat semasa mengenai aras air sungai dan hujan.


Jabatan Peguam Negara bantah permohonan NGO cabar kerajaan hantar pulang pelarian Myanmar

Jabatan Peguam Negara (AGC) hari ini membantah permohonan kebenaran semakan kehakiman dua badan bukan kerajaan (NGO) bagi mencabar keputusan kerajaan Malaysia untuk menghantar pulang 1,200 pelarian warganegara Myanmar ke negara asal.Peguam Kanan Persekutuan (SFC) Ahmad Hanir Hambaly berkata pihaknya memaklumkan kepada mahkamah bahawa bantahan itu dibuat kerana Seksyen 59A Akta Imigresen 1959 tidak membenarkan semakan kehakiman kecuali atas alasan kegagalan mematuhi sebarang prosedur yang diperuntukkan di bawah undang-undang.“Pemohon juga bukanlah pihak yang terkesan dengan keputusan responden (kerajaan Malaysia) untuk menghantar warga Myanmar itu pulang ke negara asal mereka,” katanya ketika dihubungi pemberita.Hari ini ditetapkan untuk pendengaran permohonan kebenaran semakan kehakiman menerusi prosiding dalam talian di hadapan Hakim Mahkamah Tinggi Mariana Yahya yang turut disertai SFC S. Narkunavathy, SFC Mohd Sabri Othman, serta peguam yang mewakili pemohon iaitu Ambiga Sreenevasan dan Gurdial Singh.Ahmad Hanir berkata mahkamah juga memaklumkan bahawa perintah penggantungan sementara untuk menghantar pulang kesemua pelarian itu ke negara asal disambung sehingga keputusan bantahan diputuskan pada 9 Mac ini.Semalam, Hakim Mariana membenarkan permohonan dua NGO selaku pemohon untuk mendapatkan perintah penggantungan sementara bagi menghalang kerajaan Malaysia menghantar pulang warga Myanmar itu ke negara asal.Selain menamakan kerajaan Malaysia selaku responden ketiga, kedua-dua pemohon turut menamakan ketua pengarah Imigresen dan menteri dalam negeri sebagai responden pertama dan kedua.Pemohon mendakwa jika kesemua warga Myanmar itu dihantar pulang ke negara asal, mereka akan mengalami ancaman dan bahaya terhadap nyawa mereka berikutan trend kerajaan atau tentera Myanmar yang didakwa mendiskriminasi dan mengancam komuniti Muslim di negara berkenaan.Dalam kenyataan media semalam, Ketua Pengarah Imigresen Khairul Dzaimee Daud berkata seramai 1,086 pendatang tanpa izin warga Myanmar yang ditahan di depot Imigresen di seluruh negara sejak tahun lepas dihantar pulang melalui Pangkalan Tentera Laut Diraja Malaysia (TLDM) Lumut, semalam.Program penghantaran pulang itu dilaksanakan pihaknya dengan kerjasama Angkatan Tentera Malaysia khususnya TLDM, Pasukan Petugas Kebangsaan dan pihak Kedutaan Myanmar.


Kes harian turun 480 jangkitan, 4 lagi terkorban

480 kes baru Covid-19 direkodkan semalam menjadikan jumlah keseluruhan sebanyak 5,023,999 kes.
Sebanyak 655 pesakit turut dilaporkan sembuh, menjadikan jumlah keseluruhan kes sembuh sebanyak 4,973,346.
Ketika ini, 13,818 kes aktif direkodkan di mana 12,888 atau 93.3% daripadanya menjalani kuarantin kendiri.
Tiada pesakit ditempatkan ke pusat kuarantin sementara 885 (6.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 45 kes dan 20 daripadanya memerlukan bantuan alat pernafasan.
Empat kematian dicatatkan menjadikan keseluruhan korban akibat wabak itu sebanyak 36,835 orang.


Ismail Sabri sah dilantik sebagai perdana menteri ke-9

Istana Negara hari ini mengumumkan Naib Presiden Umno Ismail Sabri Yaakob sah dilantik sebagai perdana menteri kesembilan selepas Yang di-Pertuan Agong mengesahkan beliau memiliki majoriti sokongan ahli-ahli Dewan Rakyat.Dalam kenyataan hari ini, Istana Negara berkata Ismail akan mengangkat sumpah jawatan itu pada pukul 2.30 tengah hari esok.“Seri Paduka Baginda menzahirkan harapan agar dengan pelantikan perdana menteri baru ini, kemelut politik dapat diakhiri dengan segera dan kesemua ahli-ahli Dewan Rakyat dapat mengenepikan agenda politik dengan bersatu hati dan bersepakat berusaha menangani pandemik Covid-19 demi kepentingan rakyat dan negara,” kata istana dalam sebuah kenyataan Datuk Pengelola Bijaya Diraja Ahmad Fadil Shamsuddin.Pengesahan Agong hari ini menghentikan spekulasi hangat sejak semalam yang mengatakan Agong boleh menitahkan “kerajaan perpaduan” namun kesemua cadangan tersebut tidak selari dengan peruntukan Perlembagaan dalam isu pelantikan perdana menteri.Kenyataan istana hari ini dikeluarkan selepas Raja-Raja Melayu mengadakan perbincangan khas selama dua jam sejak tengah hari tadi dengan dipengerusikan Sultan Abdullah Sultan Ahmad Shah yang memberikan taklimat berkenaan proses melantik perdana menteri.Kenyataan itu berkata istana telah menerima surat akuan bersumpah (SD) daripada 220 ahli Parlimen berhubung calon perdana menteri pilihan mereka.Menurutnya, 114 daripada surat akuan bersumpah yang diterima menunjukkan sokongan kepada Ismail.Kenyataan tersebut bagaimanapun tidak menyatakan angka undian yang diterima Pengerusi Pakatan Harapan (PH), Anwar Ibrahim, calon pencabar terdekat Ismail.“Pencalonan bakal perdana menteri menerusi surat-surat akuan tersebut adalah dengan tujuan untuk membantu Seri Paduka Baginda membuat keputusan bagi melantik seorang ahli Dewan Rakyat yang pada hemat Baginda mungkin mendapat kepercayaan majoriti ahli Dewan Rakyat sebagai perdana menteri seperti yang diperuntukkan di bawah Perkara 43(2)(a) Perlembagaan Persekutuan,” tambahnya.Pelantikan Ismail sebagai perdana menteri hari ini adalah susulan kemelut politik yang berlarutan beberapa bulan akibat amaran-amaran dari Presiden Umno Ahmad Zahid Hamidi dan bekas perdana menteri Najib Razak yang berkempen supaya ahli Parlimen Umno menarik sokongan terhadap Muhyiddin.Bagaimanapun, Ismail dan lebih 20 ahli Parlimen Umno dan Barisan Nasional enggan menuruti gesaan pemimpin Umno yang mahu mereka meletakkan jawatan daripada pentadbiran kerajaan.Kempen mereka bagaimanapun mendapat momentum selepas lebih sepuluh ahli Parlimen Umno yang bersekutu dngan Najib menarik sokongan mereka terhadap Muhyiddin.Sehubungan itu, Muhyiddin dengan perkenan Agong telah mengumumkan akan membentang usul undi percaya di Dewan Rakyat untuk menguji sokongan yang beliau miliki.Langkah tersebut tidak memuaskan hati Zahid dan Najib yang bersama-sama Pengerusi PH Anwar terus menggasak supaya beliau meletakkan jawatan serta-merta sebelum undi percaya dibentangkan di Dewan Rakyat.Dalam usaha terakhirnya bagi mengelak kerajaan PN tumbang ketika negara berdepan Covid-19, Muhyiddin mengumumkan cadangan persefahaman baru rentas parti politik yang menjemput pembangkang untuk bersama pentadbiran beliau.Muhyiddin turut berikrar akan melaksanakan pembaharuan penting berhubung sistem pentadbiran negara.Namun cadangan beliau tersebut ditolak serta-merta. Beberapa hari kemudian, Muhyiddin mengumumkan peletakan jawatan beliau.


Musuh utama kita adalah BN, kata Muhyiddin

Perikatan Nasional (PN) memberikan indikasi jelas tentang kesediaan untuk berdepan dengan Barisan Nasional (BN), satu isyarat Pilihan Raya Umum ke-15 (PRU15) bakal menyaksikan ulangan pertembungan pelbagai penjuru antara gabungan-gabungan besar.
Pengerusi PN Muhyiddin Yassin berkata tiada gunanya membuat spekulasi tentang parti lain dan bagaimana mereka bertanding dalam PRU15.
"Saya tak nak bincang soal Pakatan Harapan (PH), itu hal dialah. Umno nak tanding semua kerusi tandinglah," katanya ketika berucap pada Sambutan Ulang Tahun ke-6 Bersatu di Putrajaya, hari ini.
"Kita dalam PN sudah ada kesepakatan, antara perkara disepakati ialah saya nak sebut di sini, bahawa musuh utama kita tidak lain adalah BN."
Kenyataan Muhyiddin itu dikeluarkan ketika pelbagai spekulasi berhubung rundingan antara pelbagai parti bagi mengelakkan pertembungan pada PRU15.
Ini juga adalah kenyataan tegas kedua Muhyiddin dalam tempoh seminggu yang ditujukan kepada Umno dan BN selepas Isnin lalu beliau mempersoalkan keupayaan Perdana Menteri Ismail Sabri Yaakob dalam menangani krisis ekonomi negara.
Muhyiddin berkata PN bersedia membentuk kerajaan, sambil menambah sudah tiba masanya untuk parti itu menggerakkan jentera bagi menghadapi pilihan raya akan datang.
Muhyiddin turut berkata PN tidak perlu bimbang ketika berdepan BN.
"Ini mengenai menyelamatkan negara. Kita perlu bekerja keras," katanya sambil menambah kelangsungan hidup gabungan itu bergantung kepada prestasinya pada pilihan raya.


Korea Utara beri amaran kontrak bekal kapal selam Aukus bakal cetus persaingan senjata nuklear

Kementerian luar negara Korea Utara hari ini berkata perikatan baru Indo-Pasifik bersama Amerika Syarikat (AS) dan kontrak kapal selam negara itu dengan Australia boleh mencetuskan “persaingan nuklear” di wilayah tersebut.Minggu lalu AS mengumumkan perikatan tiga hala bersama Australia dan Britain dalam kerjasama strategik pertahanan (Aukus) di mana AS akan membekalkan kapal selam berkuasa nuklear kepada Canberra.“Tindakan ini adalah perkara yang tidak diingini dan bahaya kerana ia akan mengganggu keseimbangan strategik di wilayah Asia-Pasifik dan bakal mencetuskan persaingan nuklear,” kata Korea Selatan melalui media rasminya, KCNA.“Ini menunjukkan AS adalah ketua dalang yang mahu menjatuhkan sistem pencegahan perluasan nuklear antarabangsa,” kata ketua bahagian berita luar negara jabatan akhbar dan maklumat kementerian tersebut.Rabu lalu, Korea Utara telah melancarkan dua peluru berpandu di perairannya.Ia kemudian disambut dengan ujian peluru berpandu kapal selam Korea Selatan beberapa jam selepasnya.Beberapa rundingan pertahanan dan pelancaran ujian peluru di lautan Pasifik telah mencetuskan persaingan senjata di wilayah tersebut selain turut meningkatkan ketegangan antara AS dan China.“Ia adalah satu hal yang biasa apabila negara-negara termasuk China mengecam tindakan tersebut dengan menyifatkannya sebagai tidak bertanggungjawab kerana merosakkan keamanan dan kestabilan wilayah tersebut,” kata pihak berkuasa Korea Utara.Kerjasama antara President AS Joe Biden, Australia dan Britain berhubung pertahanan yang termeterai minggu lalu dilihat sebagai usaha untuk menyekat kebangkitan China.Hubungan pentadbirannya dengan Korea Utara juga dilihat bertukar nada berbanding pendahulunya, Donald Trump yang menjalin hubungan diplomatik mesra bersama pemimpin Korea Utara Kim Jong Un.“Sikap AS yang melakukan rundingan serampang dua mata itu semakin jelas selepas pentadbiran baru mengabaikan norma antarabangsa yang diterima oleh semua selain mengancam keamanan dunia dan kestabilannya,” kata kementerian itu lagi.Pegawai kerajaan Korea Utara turut berkata ia “akan memberikan respons balas jika kami mengesan ia memberi kesan ke atas keselamatan negara kami”.


Dulu berkhidmat sebagai askar wataniah, kini jadi gelandangan Kuala Lumpur

Dia tidak pernah menduga, harinya akan bermula dengan bangun tidur dari kaki lima unit-unit kedai di Jalan Tun Tan Siew Sin di Kuala Lumpur yang mula hingar-bingar dengan bunyi mangga kunci dan gril pintu dibuka.Beberapa tahun lalu, hidup Ruslan (bukan nama sebenar) 46, penuh dengan rutin dan disiplin ketenteraan.Dia berkhidmat sebagai askar wataniah di Taiping, Perak sejak 2002 sebelum diarahkan bertukar ke sebuah kem di Seksyen 16, Shah Alam dari 2004 hingga 2014.Tidak sehingga dia disahkan menghidap penyakit radang paru-paru tahap tiga yang menyebabkan perkhidmatannya dihentikan serta merta.Ruslan cuba mencari punca pendapatan baru sebagai pembantu di sebuah restoran terletak di Cheras, Kuala Lumpur.Namun, dia risau jika bayaran pencen ilat yang diberikan oleh kerajaan disekat jika mengetahui dia mempunyai kerja dan menerima gaji bulanan yang lain.Pencen ilat ialah sejenis bayaran yang diberikan kepada individu yang layak selepas disahkan tidak sihat dan tidak berupaya untuk bekerja oleh jemaah doktor berdaftar.Sebelum menjadi gelandangan, Ruslan menyewa bilik di Setapak.Bagaimanapun, kadar bayaran ilat sebanyak RM450 sebulan tidak mencukupi untuk menyara dirinya di ibu kota yang makin pesat membangun dan serba-serbi mahal.“Saya tak mampu bayar bilik harga RM400. Apa saya boleh makan?“Memang tak pernah terfikir nak tidur di tepi jalan. Saya pernah cuba dapatkan bantuan zakat di UTC, tapi ditolak,” katanya kepada MalaysiaNow.Ruslan berkata, dia amat meminati bidang ketenteraan dan cita-citanya dari kecil untuk menjadi seorang askar.Dalam kem askar wataniah, dia pernah dinaikkan pangkat dari prebet ke lans koperal pada tahun 2010.Namun, penyakitnya merubah segala-galanya.Dia masih menyimpan hasrat untuk berkhidmat dalam unit itu walaupun di sebalik meja pengurusan dan kerani.Ruslan kini menerima rawatan di Klinik Kesihatan Tanglin di Jalan Cenderasari, Kuala Lumpur dengan menaiki bas awam.Kos rawatannya percuma tetapi dia perlu menampung kos pengangkutan dan makan minum akibat berjalan jauh.Kata Ruslan, mujurlah kehadiran beberapa orang ramai yang baik hati dan aktivis dari badan bukan kerajaan (NGO) menghulurkan bantuan makan dan keperluan asas seperti sabun, syampu, ubat nyamuk dan air minuman untuknya mengisi perut serta membersihkan diri.Atas sebab itu, dia memilih untuk kekal berada di lorong itu.Bagaimanapun, bantuan tersebut tidak diagihkan setiap hari.Ini menyebabkan, Ruslan harus mengeluarkan belanja untuk makan minum dan persiapan diri.Terutama sekali ketika wabak Covid-19 sedang menggila sejak dua tahun lalu.Pada waktu siang, di mana sektor ekonomi sedang berjalan dengan kehadiran pengunjung dan pelancong, Ruslan cuba menyesuaikan dirinya dengan masyarakat di hadapannya.Tiada siapa yang mengetahui status kehidupannya sekarang sebagai seorang gelandangan termasuk ahli keluarganya di kampung.Katanya, sejak dua tahun lalu sewaktu negara dilanda pandemik, hidupnya lebih tertekan kerana tidak dapat pulang ke kampung dan terputus hubungan dengan ibunya.Ruslan merupakan anak ke-12 dari 15 adik beradik.Katanya dia tidak sanggup untuk memberitahu perkara sebenar kepada keluarga kerana khuatir keluarga tidak boleh menerima status dirinya sebagai gelandangan dan terus meminggirkannya.“Jika diberi peluang, saya memang mahu perubahan hidup. Nak dapat hidup normal macam orang lain.“Ada kerja, ada duit bulan-bulan dan tempat tinggal. Saya memang sedih, tapi saya redha dengan ketentuan ini.”Ruslan pernah mencuba untuk mencari kerja kosong di sekitar ibu kota tanpa mementingkan kadar bayaran upah dan gaji asalkan boleh menampung kos sewa bilik, namun selepas memikirkan bayaran ilat yang diterimanya, dia tersekat untuk meneruskan hasratnya.“Kalau mereka (kerajaan) tahu saya kerja, ada duit gaji lain. Duit ilat saya akan disekat. Bagaimana saya nak hidup?“Sakit macam saya, tak boleh kerja berat. Setakat kerja sampingan sahaja. Bayaran pun tak tinggi. Kalau hilang duit ilat, saya lagi susah.“Tapi, kalau bergantung dengan duit ilat sahaja, tak cukup untuk saya jalani hidup macam orang lain,” katanya.MalaysiaNow mengikuti Ruslan berjalan di sekitar lorong Tun Tan Siew Sin.Dengan menggalas sebuah beg berisi pakaian dan sedikit makanan, dia berjalan tanpa arah tujuan.Sekadar memerhati orang-orang di sekeliling dan kenderaan yang lalu lalang.Apabila masuk waktu solat, Ruslan banyak menghabiskan masanya di masjid untuk beribadah.Dia suka melihat hujan kerana dapat mengubati rindunya kepada ibu di kampung halaman.Katanya, sudah agak lama dia tidak menghubungi ibunya untuk bertanya khabar.Ketika ditanya, apakah sebab yang menyebabkan beliau tidak menelefon ibunya, Ruslan enggan mengulas lanjut.Dia hanya berkata, besar hasratnya untuk mendapat sedikit wang dan membeli tiket bas untuk pulang ke Taiping, Perak.Di sana, dia mahu bersua muka dengan ibunya dan berkumpul dengan adik beradik buat beberapa hari selepas sambutan Hari Raya Aidilfitri.“Lepas tu, mungkin saya akan kembali semula ke Kuala Lumpur. Hidup saya di sini sampailah saya jumpa hidup baru dan nikmati hidup normal macam orang-orang lain.”


100 penyokong PH berhimpun di Bangsar tunjuk perasaan anti-Azam

Kira-kira 100 penyokong Pakatan Harapan (PH) berhimpun berhampiran Stesen LRT Bangsar hari ini bagi mendesak tindakan diambil terhadap Ketua Pesuruhjaya Suruhanjaya Pencegahan Rasuah Malaysia (SPRM) Azam Baki di atas tuduhan artikel dalam talian berkait pemilikan sahamnya.Himpunan tunjuk perasaan itu dipindahkan ke Bangsar selepas polis menghalang penganjur berhimpun di pusat bandar.Sebelum ini, penganjur menjangkakan ribuan peserta akan menyertai perhimpunan “Tangkap Azam Baki”.Saksi berkata bilangan anggota polis dan media lebih ramai berbanding penunjuk perasaan, di mana kebanyakannya membawa karikatur Azam dan memutuskan untuk duduk di jalan raya.Bagaimanapun, menurut laporan langsung Malaysiakini, menjelang tengah hari, kira-kira 200 penunjuk perasaan dianggarkan berada dalam himpunan tersebut, selepas sekumpulan peserta hadir di Jalan Bangsar selepas perarakan yang dirancang ke pusat Bandar itu dibatalkan.Perhimpunan hari ini dianjurkan oleh DAP, PKR dan Amanah sebagai sebahagian daripada kempennya menuntut Azam disingkirkan daripada SPRM walaupun nama beliau dibersihkan oleh Lembaga Penasihat Pencegahan Rasuah (LPPR) SPRM dan Suruhanjaya Sekuriti (SC), di mana kedua-dua badan itu menyatakan beliau tidak melanggar sebarang kesalahan di bawah Akta Perindustrian Sekuriti (Depositori Pusat) (Sicda).Terdahulu, SC melaksanakan siasatan ke atas Azam berhubung dakwaan wujud konflik kepentingan dalam pembelian saham syarikat susulan penerbitan siri artikel blog oleh Lalitha Kunaratnam, seorang aktivis yang mempunyai kaitan NGO tempatan C4 Center.Azam memfailkan saman fitnah RM10 juta terhadap Lalitha yang kini telah menutup akaun media sosialnya.


Permohonan Rosmah supaya hakim Mahkamah Tinggi tarik diri didengar 14 Disember

Permohonan Rosmah Mansor supaya hakim Mahkamah Tinggi Mohamed Zaini Mazlan menarik diri daripada mendengar kes pengubahan wang haram (Amla) dan gagal mengisytiharkan pendapatan kepada Lembaga Hasil Dalam Negeri (LHDN) yang dihadapinya, akan didengar pada 14 Disember ini di Mahkamah Tinggi.Rosmah, 69, yang memfailkan permohonan itu pada 2 November lepas, memohon perintah bahawa lanjutan daripada penarikan diri hakim Mohamed Zaini, kes berkenaan akan ditetapkan di hadapan hakim Mahkamah Tinggi lain.Peguam Geethan Ram Vincent yang mewakili isteri bekas perdana menteri Najib Razak itu berkata permohonan tersebut akan didengar di hadapan Zaini.“Mahkamah mengarahkan pemohon (Rosmah) memfailkan hujahan bertulis pada 3 Disember manakala responden (pendakwa raya) pada 10 Disember dan kedua-dua pihak, masing-masing perlu memfailkan hujahan balasan pada 19 dan 26 November,” katanya kepada pemberita selepas pengurusan kes di hadapan Timbalan Pendaftar Catherine Nicholas yang turut disertai timbalan pendakwa raya Poh Yih Thinn.Sementara itu, Geethan berkata mahkamah juga menetapkan tarikh sama (14 Disember) untuk perbicaraan hari pertama kes Amla selain menetapkan 10 hingga 13 Januari dan 24 hingga 27 Januari 2022 untuk sambung bicara.Poh turut mengesahkan perkara berkenaan.Rosmah berdepan 12 pertuduhan melibatkan diri dalam pengubahan wang haram berjumlah RM7,097,750 dan lima pertuduhan gagal menyerahkan penyata pendapatan kepada LHDN.Beliau didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, dari 1 Mei 2014 hingga 1 Mei 2018.Bagi pertuduhan pengubahan wang haram, Rosmah didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum menurut Seksyen 4(1) akta sama.Seksyen itu memperuntukkan hukuman penjara maksimum 15 tahun dan juga boleh didenda tidak kurang lima kali ganda nilai aktiviti haram atau RM5 juta, mengikut mana lebih tinggi, jika sabit kesalahan.Bagi pertuduhan berkaitan LHDN, Rosmah didakwa gagal mengemukakan penyata pendapatan seperti mana yang diperuntukkan Seksyen 77(1) Akta Cukai Pendapatan 1967 bagi tahun taksiran 2013 hingga 2017 kepada ketua pengarah hasil dalam negeri pada atau sebelum 30 April 2014, 2015, 2016, 2017 dan 2018 dengan tiada sebab yang munasabah yang bertentangan dengan Seksyen 112 akta sama.


Gelombang haba di Britain dijangka naik 10 kali ganda

Gelombang haba yang berpunca daripada perubahan iklim di Britain mungkin akan meningkat sekurang-kurangnya 10 kali lebih tinggi, kata saintis dalam sebuah laporan.
Pada 19 Julai, suhu meningkat melebihi 40 darjah Celsius (104 Fahrenheit) di Lapangan Terbang Heathrow.
Sementara rekod tertinggi suhu dilaporkan di 46 stesen pemantauan di seluruh negara itu.
Panggilan kecemasan untuk ambulans juga turut meningkat selain kebakaran rumput dilaporkan di sekitar London.
Pasukan penyelidik berkata cuaca panas melampau seperti itu tidak mungkin berlaku jika tidak kerana perubahan iklim di mana ia meningkatkan suhu lebih tinggi berbanding era perindustrian yang bermula pada pertengahan abad ke-19.
Mereka kemudiannya membandingkan kemungkinan itu dengan gelombang haba yang berlaku dalam iklim semasa - iaitu bumi hampir 1.2 darjah Celsius lebih panas secara purata berbanding pada zaman praindustri.
"Kita hidup dalam dunia di mana suhu meningkat dengan cepat," kata Friederike Otto, seorang saintis iklim di Imperial College London.
Menurut World Weather Attribution (WWA), perubahan iklim menjadikan gelombang haba lebih kerap dan lebih teruk.
Untuk menentukan bagaimana perubahan iklim mempengaruhi kemungkinan gelombang haba di Britain, 21 saintis iklim WWA, termasuk Otto, melakukan analisis menggunakan data cuaca dan simulasi komputer untuk membandingkan iklim hari ini dengan masa lalu.
Sebelum revolusi perindustrian dan peningkatan pemanasan planet, mereka mendapati kemungkinan gelombang haba berlaku mungkin lebih kecil dan akan 4 darjah Celsius lebih sejuk.
Bagaimanapun, saintis menambah anggaran yang dibuat masih konservatif, kerana suhu ekstrem di Eropah barat telah meningkat lebih daripada model simulasi iklim mereka.
"Model iklim mempunyai berat sebelah sistematik kerana ia tidak dapat mengenal pasti arah aliran suhu melampau pada musim panas di Eropah barat kerana perubahan iklim," kata Otto.


Perubahan lidah, tangan, tapak kaki, petunjuk awal jangkitan Covid-19, kata penyelidik

Perubahan pada lidah, tangan atau tapak kaki dapat memberi petunjuk awal mengenai jangkitan Covid-19, kata penyelidik Sepanyol dalam satu kajian semalam.Kesimpulan itu antara dapatan daripada kajian dilakukan ke atas 666 pesakit Covid-19 di hospital medan Ifema Madrid yang ditubuhkan ketika gelombang pertama wabak itu, kata pemimpin daerah.Satu daripada empat pesakit menyatakan mereka melihat perubahan pada lidah mereka, sementara empat dari 10 orang melihat tanda yang tidak normal di tapak tangan atau kaki mereka.Kajian dilakukan April lalu oleh pakar penjagaan kesihatan Hospital La Paz Madrid dan perkhidmatan penjagaan primer dengan penemuan yang diterbitkan dalam British Journal of Dermatology, dalam bentuk “surat penyelidikan”, pada September.Beberapa pesakit dilaporkan mengalami bengkak lidah dan kemunculan tompok yang disebut “lidah Covid” yang dikaitkan dengan kehilangan deria rasa.Gejala lain seperti rasa terbakar dan kemerahan pada tapak tangan atau kaki, manakala pada sesetengah kes lain, munculnya kesan noda kecil.“Hampir separuh pesakit Covid-19 ringan hingga sederhana dimasukkan ke hospital lapangan selama dua minggu menunjukkan penemuan mukokutaneus.“Rongga mulut sering dikaitkan dan memerlukan pemeriksaan khusus dalam keadaan yang sesuai bagi mengelak risiko penularan,” menurut surat itu.


Warisan tidak akan bersendirian hadapi PRN Sabah, kata Shafie

Parti Warisan (Warisan) tidak akan menghadapi Pilihan Raya Negeri (PRN) Sabah yang akan datang secara bersendirian dan kini sedang menilai parti yang sesuai bagi membentuk kerjasama yang kukuh, kata Presidennya Mohd Shafie Apdal.
Ahli Parlimen Semporna itu berkata Warisan sedang membuat penilaian teliti bagi memastikan rakan parti yang bakal dipilih mampu membawa perjuangan sama antaranya untuk rakyat Sabah dan kerjasama itu mampu bertahan untuk suatu tempoh yang panjang.
"Memang ada kenal pasti beberapa parti antaranya Umno di peringkat negeri Sabah tetapi kita belum putuskan apa-apa lagi (untuk kerjasama) pada masa ini, banyak juga… parti tempatan (untuk kerjasama) kita umum bila tiba masanya.
Dengan Pakatan Harapan (PH) kita sudah ada (kerjasama) di peringkat nasional bersama dalam Kerajaan Perpaduan, sebenarnya saya antara terawal sokong Anwar Ibrahim sebagai perdana menteri," katanya pada sidang media selepas menghadiri Majlis Pemimpin Warisan Bersama Rakyat di Putatan malam ini.
Pada Pilihan Raya Umum ke-15 tahun lepas, Warisan yang bertanding bersendirian memenangi tiga kerusi Parlimen daripada keseluruhan 52 kerusi Parlimen yang ditandinginya di seluruh negara.
PRN Sabah ke-16 tahun 2020 menyaksikan Warisan yang ketika itu bekerjasama dengan PH membentuk Warisan Plus memenangi 32 kerusi Dewan Undangan Negeri (DUN) Sabah daripada keseluruhan 73 kerusi DUN, manakala penggal pentadbiran kerajaan negeri ketika ini akan tamat pada 2025.
Mohd Shafie berkata apa yang penting sekarang adalah untuk Warisan mengukuhkan parti terlebih dahulu sebelum mengorak langkah seterusnya untuk menjalin kerjasama dengan parti lain.
Beliau berkata Warisan juga akan mempersiapkan parti untuk menghadapi PRN Sabah biarpun pilihan raya itu diadakan tahun ini atau tahun depan.
Ditanya mengenai pembahagian kerusi pada PRN Sabah nanti, Shafie berkata sudah tentu Warisan tidak akan bertanding di semua 73 kerusi DUN, namun Warisan tidak menolak kemungkinan untuk mempertahankan kerusi DUN yang dimenangi pada PRN Sabah yang lepas.
Menjelaskan mengenai kedudukan Warisan, beliau berkata parti itu merupakan antara parti yang membentuk Kerajaan Perpaduan di peringkat persekutuan, bagaimanapun di peringkat negeri Warisan tidak termasuk sebagai parti dalam Kerajaan Sabah.


Bicara rogol Adun Tronoh Disember ini

Mahkamah Sesyen Ipoh hari ini menetapkan tiga hari bermula 21 Disember depan untuk perbicaraan kes rogol pembantu rumah warga Indonesia yang dihadapi Ahli Dewan Undangan Negeri (Adun) Tronoh, Paul Yong Choo Kiong.Hakim Norashima Khalid menetapkan tarikh berkenaan berikutan dua lagi peguam yang mewakili Yong iaitu Rajpal Singh dan Salim Bashir menghadapi kekangan untuk menghadiri perbicaraan yang dijadualkan hari ini susulan Perintah Kawalan Pergerakan Bersyarat (PKPB) di Lembah Klang.Pada prosiding hari ini, Yong diwakili peguam Farhan Sapian dan Surindar Singh manakala pendakwaan dikendalikan Pengarah Pendakwaan negeri Perak, Azhar Mokhtar.Norashima turut menetapkan 20 November ini sebagai tarikh sebutan semula kes tersebut.Sementara itu, Farhan ketika ditemui di luar mahkamah berkata pihaknya sedang menunggu Mahkamah Persekutuan menetapkan tarikh perbicaraan yang baharu berhubung rayuan untuk memindahkan kes dari Mahkamah Sesyen ke Mahkamah Tinggi memandangkan perbicaraan yang sepatutnya diadakan pada Rabu lepas tidak dapat dijalankan kerana PKPB.Pada 23 Ogos 2019, Yong yang ketika itu Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak mengaku tidak bersalah di Mahkamah Sesyen atas dakwaan merogol pembantu rumahnya, di kediamannya di Meru Desa Park, antara 8.15 malam dengan 9.15 malam, pada 7 Julai 2019.Pada 10 Februari lepas, Mahkamah Rayuan di Putrajaya menolak permohonan Yong untuk memindahkan perbicaraan kes rogolnya dari Mahkamah Sesyen ke Mahkamah Tinggi sebelum pasukan pembelaan membuat rayuan ke Mahkamah Persekutuan pada keesokannya.


Pendakwaan tutup kes rasuah visa luar negara Zahid

Pihak pendakwaan dalam perbicaraan kes rasuah bekas timbalan perdana menteri Ahmad Zahid Hamidi yang menghadapi 40 pertuduhan berhubung sistem visa luar negara (VLN), hari ini menutup kes mereka selepas memanggil 18 saksi.
Timbalan pendakwa raya Raja Rozela Raja Toran yang mengetuai pasukan pendakwaan, memberitahu hakim Mahkamah Tinggi Mohd Yazid Mustafa bahawa pendakwaan menutup kesnya selepas saksi ke-18, pegawai penyiasat Suruhanjaya Pencegahan Rasuah Malaysia (SPRM) V Mahendran, 38, selesai memberi keterangan.
Yazid memerintahkan pihak pembelaan untuk memfailkan hujahan bertulis pada 29 Ogos ini dan pihak pendakwaan pada 5 September.
Beliau juga menetapkan 1, 2, 5 hingga 8 September untuk kedua-dua pihak berhujah secara lisan sebelum mahkamah memutuskan sama ada membebaskan Zahid, dari 40 pertuduhan itu atau memerintahkannya membela diri.
“Saya juga mengambil kesempatan untuk mengucapkan terima kasih kepada barisan pembelaan dan pendakwaan, di atas kerjasama pihak-pihak di dalam kes ini,” katanya.
Raja Rozela memaklumkan pihak pendakwaan telah menawarkan 27 saksi kepada pihak pembelaan termasuk bekas timbalan ketua setiausaha Kementerian Dalam Negeri (KDN) Wahab Mohd Yasin; timbalan ketua pengarah Unit Kerjasama Awam Swasta (UKAS) Raja Muhammad Azhan Shah Raja Muhammad serta pegawai SPRM S Vijaya Kumar (pengadu di dalam kes).
Terdahulu, semasa pemeriksaan balas oleh peguam Ahmad Zaidi Zainal, peguam itu mempersoal tindakan saksi pendakwaan ke-18 yang tidak merekod keterangan Hishammuddin Hussein sedangkan nama menteri pertahanan itu terdapat di dalam borang aduan SPRM.
Mahendran berkata beliau tidak merakam percakapan Hishammuddin kerana tiada keterangan saksi-saksi dan maklumat daripada lejar UKSB mengenai pembayaran kepada ahli politik itu.
Zaidi: Berkenaan siasatan, semalam Encik Mahendran memberitahu mahkamah siasatan memfokuskan kepada Zahid sahaja?
Mahendran: Tidak setuju, fokus kepada kontrak VLN dan OSC (Pusat Sehenti) yang melibatkan pegawai-pegawai serta menteri-menteri KDN.
Saksi itu juga berkata menteri-menteri KDN yang dimaksudkannya adalah Hishammuddin dan Zahid.
Selain itu, beliau juga menolak cadangan peguam itu bahawa Zahid hanya menerima RM100,000 sebanyak dua kali daripada UKSB.
Selain itu, Mahendran juga tidak bersetuju dengan cadangan Zaidi bahawa keterangan yang diberikan saksi-saksi utama kes tersebut iaitu bekas pengurus pentadbiran UKSB David Tan Siong Sun dan dua bekas pengarah UKSB Harry Lee Vui Khiun serta Wan Quoris Shah Wan Abdul Ghani tidak boleh dipercayai.
Dalam perbicaraan yang bermula pada 24 Mei 2021 itu, pendakwaan turut diwakili Wan Shaharuddin Wan Ladin, Abdul Malik Ayob, Zander Lim Wai Keong dan B Thavani manakala Zahid diwakili peguam Hisyam Teh Poh Teik, Zaidi dan Hamidi Mohd Noh.
Zahid, 69, menghadapi 33 pertuduhan menerima rasuah berjumlah SG$13.56 juta daripada UKSB untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem visa luar negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.
Bagi tujuh lagi pertuduhan, dia didakwa memperoleh untuk dirinya S$1,150,000; RM3.125 juta; 15,000 Swiss Franc dan AS$15,000 daripada syarikat sama yang mempunyai kaitan rasmi dengan tugas rasminya.
Perbuatan itu didakwa dilakukan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.


Hampir 17 juta dos vaksin Covid-19 diberikan setakat semalam

Jumlah pemberian vaksin Covid-19 di bawah Program Imunisasi Covid-19 Kebangsaan (PICK) sejak dimulakan pada 24 Februari lalu sehingga semalam mencecah 16,904,896 dos suntikan di seluruh negara.Menteri Kesihatan Dr Adham Baba menerusi perkongsian di Twitternya berkata setakat 11.59 malam tadi, jumlah keseluruhan populasi yang melengkapkan kedua-dua dos vaksin adalah 5,397,826.“Sementara itu, 11,507,070 lagi mendapat suntikan dos pertama vaksin,” katanya dalam perkongsian tersebut.Bagi vaksinasi harian, Adham berkata 417,738 dos diberikan semalam, merangkumi 284,672 individu menerima suntikan pertama manakala 133,066 penerima dos kedua.


Kerajaan anggar rugi RM5 bilion akibat penyeludupan tembakau, alkohol

Kerajaan dianggarkan menanggung kerugian hasil duti eksais, cukai jualan dan duti import bernilai bilion ringgit akibat aktiviti penyeludupan rokok produk tembakau, rokok dan minuman beralkohol, kata Timbalan Menteri Kewangan Steven Sim.
Ketika menjawab pertanyaan lisan di Dewan Rakyat hari ini, Sim berkata kehilangan hasil cukai-cukai tersebut berdasarkan hasil rampasan pada tahun 2021 bernilai RM350 juta dan RM364 juta pada tahun 2022.
Manakala, mengikut perkiraan dan anggaran pihak industri melalui laporan-laporan yang dihantar, nilai kerugian yang ditanggung kerajaan sudah tentu lebih besar.
“Kemungkinan mencecah sehingga RM5 bilion setiap tahun,” katanya menjawab pertanyaan oleh Wan Saiful Wan Jan (PN-Tasek Gelugor).
Perkembangan ini menunjukkan hasil rampasan penyeludupan oleh Jabatan Kastam Diraja Malaysia (Kastam) jauh lebih rendah berbanding dengan anggaran yang disediakan oleh pihak industri dan kerajaan yang sepatutnya mencecah nilai bilion ringgit.
Mengulas lanjut, Sim berkata kerajaan melalui pihak berkuasa akan terus komited mempertingkatkan usaha membanteras penyeludupan rokok dan minuman keras dalam usaha mengekang ketirisan hasil cukai.
Selain itu, Kastam juga akan terus berusaha menumpaskan sindiket-sindiket jenayah tersebut melalui usaha berterusan seperti aktiviti kawalan, rondaan, pelaksanaan aktiviti penguatkuasaan, pemeriksaan dan sekatan jalan raya.
Antara lain katanya, Kastam juga mengambil tindakan pendakwaan terhadap mana-mana pihak yang terlibat dengan aktiviti penyeludupan rokok dan minuman serta mengenakan hukuman yang lebih tinggi sejak tahun 2020.
“Kastam juga menjalinkan kerjasama dengan agensi penguatkuasaan dan keselamatan serta pihak industri dan menjalankan maklumat perisikan dan operasi antarabangsa.”
Pada masa sama, Sim memberitahu Dewan Rakyat terdapat peningkatan hasil kutipan rokok dan tembakau iaitu dari RM3.27 bilion pada tahun 2020 kepada RM3.47 pada tahun 2021.
Sementara itu, berdasarkan kajian yang dilakukan oleh pihak industri pula kejadian rokok seludup di Malaysia menunjukkan penurunan kepada 57.3% pada tahun 2021 dan seterusnya menurun lagi kepada 56.6%  pada 2022 berbanding 63.8% pada tahun 2020.


4,571 positif Covid-19, 17 lagi kematian baru direkodkan

Sebanyak 4,571 kes baru Covid-19 dikesan hari ini, menjadikan angka keseluruhan penularan dalam negara berjumlah 231,483, kata Ketua Pengarah Kesihatan Dr Noor Hisham Abdullah.Katanya, sebanyak 4,092 pesakit pulih dan dibenarkan pulang, menjadikan jumlah keseluruhan angka sembuh 181,886 kes.“Selangor kekal mencatatkan kes harian tertinggi iaitu sebanyak 2,056 kes diikuti Johor 664 dan Kuala Lumpur 481 kes,” katanya dalam satu kenyataan.Katanya, kes aktif dengan kebolehjangkitan pula berjumlah 48,771.“Daripada jumlah itu 308 pesakit di tempatkan di Unit Rawatan Rapi termasuk 135 memerlukan bantuan alat pernafasan,” katanya.Noor Hisham memaklumkan terdapat 17 lagi kematian termasuk seorang bayi lelaki berusia empat bulan, menjadikan jumlah mangsa yang maut meningkat kepada 826 orang.“Selangor merekodkan 4 kematian, diikuti Sabah (3), Sarawak (3), Johor (2), Pahang (2), Negeri Sembilan (1), Melaka (1) dan Kelantan (1),” katanyaKatanya terdapat 10 lagi kluster baru dikesan membabitkan:Kluster Jalan Industri Rawang di Selangor (tempat kerja).Kluster Jalan Gombak di Selangor dan Kuala Lumpur (tempat kerja).Kluster Jalan Jasmine di Selangor (tempat kerja).Kluster Parit Penyengat di Johor (tempat kerja).Kluster Jalan Pengiran di Sarawak (tempat kerja).Kluster Permata Satu di Negeri Sembilan (tempat kerja).Kluster Kampung Lukut di Johor (komuniti).Kluster Jalan Jelutong di Johor (komuniti).Kluster Kampung Pulau Jawa di Pahang (komuniti).Kluster Rantau Tanjung di Pahang (komuniti).


Seluruh negara bimbang berhubung kesihatan Dr Mahathir

Wujud kebimbangan di seluruh negara sejak berita beredar mengatakan Dr Mahathir Mohamad kembali dimasukkan ke hospital, lebih dari seminggu selepas menjalani prosedur perubatan elektif.Berita yang beredar tersebut turut mendorong Perdana Menteri Ismail Sabri Yaakob melawat Mahathir di Institut Jantung Negara (IJN), di mana beliau turut bertemu dengan Dr Siti Hasmah Ali, isteri pemimpin veteran itu.Warga Malaysia menerima khabar angin dan spekulasi mengenai kesihatan pemimpin berusia 96 tahun itu, selepas seorang pembantu Mahathir berkata sebuah kenyataan sedang disediakan bagi memaklumkan maklumat terkini mengenai keadaan kesihatan bekas perdana menteri itu.Sejak Disember, ini merupakan kali ketiga Mahathir dimasukkan ke IJN. Doktor yang merawat Mahathir berkata mereka sedang menjalankan pemeriksaan kesihatannya.Mahathir merupakan seorang pemimpin yang sering tampil bertenaga walaupun sudah berusia emas. Bagaimanapun, beliau adalah pesakit yang biasa dimasukkan ke IJN, di mana beliau menjalani pembedahan pintasan jantung pada 2007 selepas mengalami dua serangan jantung pada tahun sebelumnya.Awal hari ini, pembantunya Sufi Yusof memberitahu media satu kenyataan berhubung keadaan kesihatannya akan dikeluarkan sama ada oleh IJN atau ahli keluarganya.Pengumuman itu juga turut mencetuskan spekulasi sehingga menyebabkan Sufi memberikan satu lagi mesej yang merayu kepada wartawan supaya bersabar, sambil menambah terdapat sensitiviti mengenai perkara itu.“Saya melakukan yang terbaik untuk selesaikan isu-isu itu supaya kami boleh memberikan gambaran yang jelas dan tepat mengenai situasi (Dr Mahathir),” katanya ketika menjawab pertanyaan wartawan.Selama 22 tahun penggal pertama beliau sebagai perdana menteri, negara menyaksikan transformasi ekonomi dan sosial disebabkan pelbagai dasar yang beliau perkenalkan, di mana ia menerima pujian mahupun kritikan dari seluruh dunia.Semasa penggal keduanya yang singkat, beliau meletakkan jawatan perdana menteri berikutan tumbangnya kerajaan Pakatan Harapan, sebuah gabungan terdiri daripada musuh tradisi politiknya yang dilihat menumpang populariti beliau bagi mengambil alih kerajaan pada Pilihan Raya Umum 2018.


Polis minta bantuan kesan remaja hilang di Petaling Jaya

Polis memohon bantuan orang ramai untuk mengesan seorang remaja perempuan berusia 16 tahun yang dilaporkan hilang selepas keluar dari rumahnya di Petaling Jaya sejak Khamis lepas.
Ketua Polis Petaling Jaya Mohamad Fakhrudin Abdul Hamid berkata remaja itu dikenali sebagai Ng Siew Ting dengan alamat terakhirnya di No 9, Jalan PJU 10/13B Saujana Damansara, Damansara Damai, Petaling Jaya.
Beliau berkata pihaknya menerima laporan polis daripada penjaga mangsa dan remaja berkenaan tidak memaklumkan kepada keluarganya mengenai tujuan untuk keluar pada waktu itu.
“Ng mempunyai kad pengenalan bernombor 060825-14-1364, ketinggiannya lebih kurang 165 sentimeter, berbadan kurus berkulit kuning langsat dan berambut hitam pendek paras bahu.
“Remaja berkenaan berpakaian baju kemeja-T putih lengan pendek dan berseluar pendek hitam, berselipar serta membawa beg berwarna ungu atau biru,” katanya dalam kenyataan semalam.
Beliau meminta orang ramai yang mempunyai maklumat mengenai kehilangan remaja itu untuk tampil memberikan keterangan bagi membantu siasatan.
Fakhrudin berkata sebarang maklumat boleh disalurkan kepada Pegawai Penyiasat Bahagian Siasatan Jenayah Petaling Jaya Amir Hakimi Zakaria menerusi talian 012-3783178 atau ibu pejabat Polis Petaling Jaya 03-79662222.


Tuduhan rasuah terhadap saya sengaja direka, kata Zahid Hamidi

Presiden Umno Ahmad Zahid Hamidi mengatakan tuduhan-tuduhan jenayah rasuah yang mengaitkan dirinya dengan Yayasan Akalbudi melibatkan dana berjuta-juta ringgit sengaja direka dan tidak lebih daripada satu “tuduhan politik”.Katanya apa jua tuduhan yang dilemparkan kepada dirinya sengaja direka pemimpin terdahulu dan kini diteruskan oleh pemimpin yang ada sekarang ini.“Hakikatnya apabila lemparan tuduhan yang sengaja direka oleh pemimpin sebelum itu dan Alhamdulillah diteruskan oleh pemimpin yang ada sekarang ini, saya harus menghadapi perkara ini, biar saya membersihkan nama saya,” katanya dalam satu wawancara bersama MalaysiaPost semalam.Zahid, 68, menghadapi 47 pertuduhan – 12 berhubung pecah amanah, lapan berkaitan rasuah dan 27 pertuduhan pengubahan wang haram.Perbicaraan yang dijadualkan bersambung hari ini ditangguhkan buat kali ketiga selepas Zahid terpaksa menjalani kuarantin kerana menjadi kontak rapat individu yang disahkan positif Covid-19.Zahid yang ditanya mengapa beliau merupakan satu-satunya presiden parti yang menyokong pembentukan kerajaan hari ini, tetapi tidak diberikan sebarang jawatan dalam mengatakan ia sekadar akal politik.“Secara idealnya pemimpin parti yang berada di dalam kerajaan atau pemimpin parti yang partinya mendokong kerajaan dari segi logik akal politiknya mesti berada di dalam kerajaan, tetapi itu akal politik,” kata Zahid.Tambahnya, dengan mengambil contoh tulisan biografi Tommy Thomas “My Story: Justice in the Wilderness” ia jelas jelas memperlihatkan bahawa pertuduhan ini sengaja direka untuk memalukan, untuk mengaibkan, untuk menjatuhkan dan untuk meruntuhkan bukan sahaja individu tetapi organisasi atau parti politik yang diketuainya.“Itu jelas, walaupun tidak disebut secara literal, secara nyata, tapi itu implied di dalam tulisannya. Kalau saya salah, sila buat laporan polis dan sila siasat saya.”


Selepas kalah puluhan juta ringgit, taikun saman kasino UK kerana tidak hentikannya berjudi

Pengarah bukan eksekutif syarikat tenaga dan infrastruktur Yinson menyaman salah sebuah kasino terbesar Britain sebanyak £3.9 juta (RM21.9 juta), mendakwa kasino itu menyebabkannya menanggung kerugian dalam sebuah permainan kad secara berterusan selama 72 jam.The Daily Mail melaporkan saman difailkan Lim Han Joeh berkait kredit hampir £4 juta yang diberikan kepadanya oleh Kasino Aspinalls milik Mayfair semasa sesi 72 jam permainan kad pada 2015.Lim merupakan ahli lembaga pengarah Yinson yang turut dianggotai salah seorang pengarah Suruhanjaya Sekuriti (SC) Gooi Hoe Soon dan Sharifah Munira Syed Zaid, anak perempuan kepada pengerusi SC ketika ini.Lim yang kalah dalam permainan itu gagal memulangkan jumlah hutangnya, dan empat tahun selepas itu, kasino tersebut disaman.Bagaimanapun, dalam saman yang difailkan, Lim mendakwa kasino itu melanggar Akta Perjudian UK 2005, yang menyatakan “individu yang tidak berdaya harus dilindungi daripada dieksploitasi dalam perjudian”.“Aspinalls tidak memaksa pihak pemohon berhenti dan berehat, sebaliknya kasino itu meningkatkan hutangnya kepada £2 juta,” kata laporan Daily Mail memetik saman Lim yang difailkan kepada mahkamah.“Pemohon mengalami kekalahan berturut-turut dan kelihatan terdesak dan panik,” katanya lagi, sambil menambah kasino itu turut “mengambil kesempatan daripada keadaan pemohon yang tertekan ketika bergelut dalam percubaannya memenangi semula kekalahannya dengan memberikan lebih banyak wang dan tempoh masa untuk berjudi”.


Golongan radikal, pelampau sudah lama keluar parti, kata naib presiden PAS

Naib Presiden PAS Idris Ahmad menyangkal dakwaan segelintir pihak yang berterusan menuduh parti itu sebagai "radikal" dan pelampau agama, mengatakan golongan tersebut sudah lama meninggalkan perjuangan parti.
Berucap pada Konvensyen Pilihan Raya Perikatan Nasional (PN) hari ini, beliau berkata parti itu kini diketuai oleh pemimpin yang neutral dalam pemikiran dan kepimpinannya iaitu Presiden PAS Abdul Hadi Awang.
"Dari dulu lagi apabila berlakunya macam-macam reformasi, perarakan dan sebagainya Tuan Guru Haji Hadi kata boleh buat.
"Tapi ada hadnya," katanya.
Mengulas lanjut, Idris turut mengimbas kembali kepada peristiwa PAS menolak untuk menyertai himpunan Bersih 4 pada Ogos 2015 yang turut menyaksikan jumlah kehadiran merosot berbanding siri-siri himpunan sebelumnya.
Ini kerana katanya, PAS menjadi pihak yang menggerakkan orang ramai dan peserta dari peringkat bawah.
Katanya, peserta dari kawasan pendalaman seperti di Jeli, Gua Musang dan Baling mengambil masa satu bulan untuk kumpul duit hanya kerana mahu menyertai demonstrasi di Kuala Lumpur.
"Begitu juga yang kata PAS suka kafirkan orang. Dah keluar PAS dah.
"Mereka cuba nak gambarkan kononnya PAS tak boleh berkawan dengan orang.
"Dua hari lepas menteri dalam negeri, bukan orang lain kawan universiti saya beri amaran kepada pembangkang (supaya) jangan main isu 3R," katanya merujuk kepada kenyataan Menteri Dalam Negeri Saifuddin Nasution Ismail yang memberi peringatan kepada parti politik tidak berpolitik gaya 3R.
Bagaimanapun, Idris mempersoalkan apa yang menjadi masalah apabila pihak pembangkang membangkitkan isu agama (Religion), kaum (Racist) mahupun mengenai kuasa Raja-raja Melayu (Royalist) kerana sudah jelas perkara-perkara itu termaktub dalam Perlembagaan Persekutuan.
Ini termasuklah agama Islam sebagai agama Persekutuan dan Perkara 153 yang memberikan hak istimewa orang Melayu.
"Mereka tahu dalam isu ini, mereka terkebelakang," katanya.